TI NAIMBAG A DAMAG 
(wenno Ebanghelio) 


kas insurat ni SAN JUAN 
Agbalin a Tao ti Sao 


1:1 Sakbay a naparsua ti lubong, addan ti Sao, ket ti Sao adda idi iti Dios, 
ket no ania ti Dios, kasta met ti Sao. 2 Mamipud idi punganay, adda ti Sao 
iti Dios. 3 Pinarsua ti Dios dagiti isuamin babaen kenkuana, ket awan ti 
naparsua no di babaen kenkuana. 4 Adda idi kenkuana ti biag, ket daytoy a 
biag isu ti silaw dagiti tattao. 5 Agraniag ti silaw iti sipnget, ket di 
mabalinan ti sipnget nga iddepen. 6 Imbaon ti Dios ti maysa a tao nga 
agnagan iti Juan. 7 Immay a mangpaneknek kadagiti tattao maipapan iti 
silaw tapno mamati dagiti amin a makangngeg kenkuana. # Saan nga isu a 
mismo ti silaw, ngem immay tapno paneknekamna ti maipapan iti silaw. 9 
Daytoy ti pudno a silaw, ti silaw nga umay ditoy lubong ken manglawag 
kadagiti amin a tattao. 10 Ngarud, adda idin ti Sao ditoy lubong. Pinarsua 
ti Dios ti lubong babaen kenkuana, nupay kasta, saan a nabigbig ti lubong. 
11 Napan iti ilina, ngem saan nga inawat dagiti kailianna. 12 Ngem 
kadagiti amin nga immawat ken namati kenkuana, inikkanna ida iti 
kalintegan nga agbalin nga annak ti Dios. 13 Saanda a nagbalin nga annak 
ti Dios kas iti kadawyan a pannakaipasngay ti tao, ta ti Dios a mismo ti 
Amada. 14 Nagbalin a tao ti Sao ket nakipagtaeng kadatayo. Nakitami ti 
dayagna a napnoan iti parabur ken kinapudno. Daytoy idi ti dayag nga 
inawatna kas kakaisuna nga Anak ti Ama. 15 Pinaneknekan ni Juan ti 
maipapan kenkuana ket impukkawna: "Isu daytoy ti ibagbagak idi kinunak, 
'Sumarsaruno kaniak, ngem natantan-ok ngem siak, ta addan sakbay a 
nayanakak." 16 Iti kinabuslon ti paraburna, inawattayo amin ti 
bendisionna, wen, agsasaruno a bendision ti impaayna kadatayo. 17 Ta 
inted ti Dios ti Linteg babaen ken Moises, ngem immay ti parabur ken 
kinapudno babaen ken Jesu-Cristo. 18 Awan pay ti nakakita iti Dios. Ti 
laeng Maymaysa, a kas iti Dios ken adda iti Ama, isu ti nangipakaammo 


kenkuana. 
Ti Pammaneknek ni Juan a Mammuniag 


19 Daytoy ti pammaneknek ni Juan kadagiti papadi ken Levita nga imbaon 
dagiti Judio nga adda idiay Jerusalem nga agsaludsod kenkuana, 
"Siasinoka?" 20 Saan a naglibak ni Juan. "Saan a siak ti Cristo," 
impudnona. 21 "Siasinoka ngarud?" sinaludsodda manen. "Sika kadi ni 
Elias?" "Saan a siak," insungbat ni Juan. "Sika kadi ti Profeta?" kimunada. 
"Saan," insungbatna. 22 "Ibagam ngarud no siasinoka," kinunada. 
"Masapul nga adda isungbatmi kadagiti nangibaon kadakami. Ania ti 
masaom maipapan kenka?" 23 Insungbat ni Juan ti impadto ni profeta 
Isaias: "Siak ti timek ti maysa nga agpukpukkaw iti let-ang: 'Palintegenyo 
ti dalan a pagnaan ti Apo!" 24 Adda sumagmamano a naibaon a naggapu 
kadagiti Fariseo. 25 Sinaludsodda ken Juan, "No saan a sika ti Cristo, 
wenno ni Elias, wenno ti Profeta, apay ngarud a mamumbuniagka?" 26 
"Mamuniagak iti danum," insungbat ni Juan, "ngem makipulpulapol 
kadakayo ti maysa a diyo am-ammo. 27 Sumarsaruno kaniak, ngem diak 
pay maikari a mangukas iti kordon ti sapatosna." 28 Napasamak amin 
dagitoy idiay Betania, iti ballasiw ti karayan Jordan a pamumbuniagan ni 
Juan. 


Ti Kordero ti Dios 


29 Iti sumuno nga aldaw, nakita ni Juan nga agturong ni Jesus iti yanna. 
"Daytoy ti Kordero ti Dios a mangikkat iti basol ti lubong!" kinuna ni Juan. 
30 "Isu daytoy ti sarsaritaek idi kimunak, 'Sumarsaruno kaniak ti maysa a 
tao a natantan-ok ngem siak, ta addam sakbay a nayanakak,' 31 Diak 
am-ammo idi no siasino, ngem immayak mamuniag iti danum tapno 
ipakaammok iti Israel." 32 Daytoy ti pammaneknek nga inted ni Juan: 
"Nakitak ti Espiritu a bumabbaba a kasla kalapati manipud langit ket 
nagdisso kenkuana. 33 Diak pay am-ammo idi no siasino, ngem ti Dios a 
nangibaon kaniak a mamuniag iti danum, kinunana kaniak, 'Makitamto ti 


Espiritu a bumaba ken agdisso iti maysa a tao. Daytoy ti mamuniag iti 
Espiritu Santo.' 34 Wen, nakitakon daytoy, ket paneknekak kadakayo nga 
isu ti Anak ti Dios." 


Dagiti Immuna nga Adalan ni Jesus 


35 Iti sumuno nga aldaw, agtaktakder manen ni Juan ken ti dua kadagiti 
adalanna. 36 "Daytoy ti Kordero ti Dios!" kinunana idi makitana a lumabas 
ni Jesus. 37 Nangngeg dagiti dua nga adalan ti kinuna ni Juan, ket 
sinurotda ni Jesus. 38 Idi tum alliaw ni Jesus, nakitana ida a sumursurot 
kenkuana. "Ania ti sapsapulenyo?" sinaludsodna. "Sadino ti pagtaengam, 
Rabbi?" insungbatda. ("Maestro" ti kayat a sawen ti "Rabbi") 39 "Umayyo 
kitaen," kinuna ni Jesus kadakuada. Iti kasta, nakikuyogda ken Jesus ket 
nakitada ti pagtaenganna. Nakidagusda kenkuana iti dayta nga aldaw, ta 
ngannganin alas kuatro iti malem. 40 Ni Andres a kabsat ni Simon Pedro ti 
maysa kadagiti dua a nakangngeg iti imbaga ni Juan ken simmurot ken 
Jesus. 41 Sinapulna a dagus ni Simon a kabsatna ket imbagana kenkuana, 
"Nasarakanmi ti Mesias!" (Kayatna a sawen, "Cristo.") 42 Kalpasamna, 
impanna ni Simon iti yan ni Jesus. Minatmatan ni Jesus ni Simon sana 
kinuna, "Sika ni Simon nga anak ni Juan. Managankanto iti Cefas." 
(Kayatna a sawen, "Bato" wenno "Pedro.") 


Ayaban ni Jesus da Felipe ken Natanael 


43 Iti sumuno nga aldaw, napanunot ni Jesus ti mapan idiay Galilea. 
Nasarakanna ni Felipe ket kinunana kenkuana, "Surotennak." 44 
Taga-Betsaida mi Felipe, iti ili da Andres ken Pedro. 45 Sinapul ni Felipe ni 
Natanael. "Nasarakanmi ti tao a sinarita ni Moises iti libro ti Linteg, ken 
kasta met dagiti profeta," kinunana. "Isu ni Jesus a taga-Nazaret nga anak 
ni Jose." 46 "Adda aya naimbag a tumaud idiay Nazaret?" sinaludsod ni 
Natanael. "Umaymo kitaen," insungbat ni Felipe. 47 Idi makita ni Jesus 
nga agturong ni Natanael iti yanna, kinunana maipapan kenkuana, "Adtoy 
ti pudno a taga-Israel. Awan kenkuana ti aniaman a kinaulbod." 48 


"Kasano ti pannakaam-ammom kaniak?" sinaludsod ni Natanael. "Itay 
addaka iti sirok ti kayo nga igos, sakbay nga inayabannaka ni Felipe, 
nakitakan," insungbat ni Jesus. 49 "Maestro," insungbat ni Natanael. "Sika 
ti Anak ti Dios! Sika ti Ari ti Israel!" 50 "Mamatika kadi gapu ta kinunak a 
nakitaka iti sirok ti kayo nga igos?" kinuna ni Jesus. "Makitamto dagiti 
daddadakkel pay a bambanag ngem daytoy!" 51 Ket kinunana kadakuada, 
"Ibagak kadakayo ti pudno: makitayonto nga aglukat ti langit ken dagiti 
angheles ti Dios nga umuli-umulog iti Anak ti Tao." 


Ti Kasar idiay Cana 


2:1 Kalpasan ti dua nga aldaw, adda kasar idiay Cana, maysa nga ili ti 
Galilea. Adda sadiay ti ina ni Jesus, 2 ket naawis met ni Jesus ken dagiti 
adalanna. 3 Idi naibusen ti arak, kinuna ti ina ni Jesus kenkuana, 
"Naibusandan iti arak." 4 "Babai," insungbat ni Jesus, "saan a masapul nga 
ibagam ti aramidek. Dipay dimteng ti orasko." 5 Nupay kasta, kinuna ti 
ina ni Jesus kadagiti agserserbi, "Aramidenyo ti aniaman nga ibagana 
kadakayo." 6 Adda alagaden dagiti Judio maipapan iti panagbuggo: isut 
gapuna nga adda innem a burnay sadiay nga aglaon ti tunggal maysa iti 
duapulo wenno tallopulo a galon. 7 "Punnoenyo dagiti burnay iti danum," 
kinuna ni Jesus kadagiti agserserbi. Pinunnoda ngarud dagiti burnay. 8 
"Ita," kinunana kadakuada, "tumakokayo ket ipanyo iti agaywan iti 
padaya." Inaramidda ngarud ti kasta. 9 Idi naramanan ti agayaywan ti 
danum a nagbalin nga arak, inayabamna ti nobio. Saanna nga ammo ti 
naggapuan daytoy (nupay ammo dagiti agserserbi, ta isuda ti timmako iti 
danum). 10 Kinunana iti nobio, "Ugali dagiti tattao nga ipasango nga 
umuna ti kaimasan nga arak sadanto ipasango ti kadawyan nga arak no 
adun ti nainum dagiti sangaili. Ngem sika, inyud-udim ti kaimasan nga 
arak agingga ita!" 11 Daytoy ti umuna kadagiti milagro nga inaramid ni 
Jesus idiay Cana, maysa nga ili ti Galilea. Impakitana ti dayagna sadiay, 
ket namati kenkuana dagiti adalanna. |2 Kalpasan daytoy, napan ni Jesus 
idiay Capernaum, agraman ni inana, dagiti kakabsatna a lallaki ken dagiti 
adalanna ket nagyanda sadiay iti sumagmamano nga aldaw. 


Dalusan ni Jesus ti Templo 


13 Asidegen ti Paskua dagiti Judio, ket napan ni Jesus idiay Jerusalem. 14 
Iti Templo, nadanonna dagiti aglaklako iti baka, karnero ken kalapati, 
kasta met dagiti agsuksukat iti kuarta a situtugaw iti puestoda. 15 
Nangaramid ni Jesus iti pagbaut a tali sana pinaruar dagiti amin a baka ken 
karnero. Binalintuagna dagiti lamisaan dagiti agsuksukat iti kuarta. 
Inwarawarana ti kuartada. 16 Binilinna dagiti aglaklako iti kalapati. 
"Iruaryo dagitoy:' kinunana. "Diyo pagbalinen a tiendaan ti balay ni 
Amak!" 17 Nalagip dagiti adalanna ti kuna ti Nasantoan a Surat: "Ti 
panangipategko iti balaymo, O Dios, kasla apuy a sumsumged iti unegko!" 
18 Gapu iti inaramid ni Jesus, kinuna dagiti Judio kenkuana, Ania ti 
maiparangmo a milagro kadakami a mangipakita iti kalintegam a 
mangaramid iti daytoy?" 19 "Rebbaenyo daytoy a balay ti Dios ket iti 
uneg ti tallo nga aldaw, bangonekto met laeng," insungbat ni Jesus. 20 
Kinuna kenkuana dagiti Judio, "Ania? Bangonem met laeng iti uneg ti tallo 
nga aldaw? Nabangon daytoy a Templo iti uneg ti uppat a pulo ket innem a 
tawen!" 21 Ngem ti templo a sasawen ni Jesus isu ti bagina. 22 Isut gapuna 
nga 1di napagungaren ni Jesus, nalagip dagiti adalanna a sinaona daytoy, 
ket namatida iti Nasantoan a Surat ken iti insao ni Jesus. 


Ammo ni Jesus ti Amin a Tao 


23 Idi adda ni Jesus idiay Jerusalem bayat ti Fiesta ti Paskua, adu ti namati 
kenkuana idi nakitada dagiti nakaskasdaaw a pagilasinan nga inaramidna. 
24 Ngem saanna nga intalek kadakuada ti bagina, agsipud ta ammona ti 
amin a tao. 25 Saanna a masapul ti siasinoman a mangibaga kenkuana 
maipapan iti tao ta ammona a mismo ti panunot ken kababalin ti tao. 


Ni Jesus ken ni Nicodemo 


3:1 Adda idi Fariseo nga agnagan iti Nicodemo, maysa a pangulo dagiti 
Judio. 2 Iti maysa a rabii, napan ni Nicodemo ken Jesus. "Rabbi," 
kinunana, "ammomi a maysaka a maestro a naggapu iti Dios, ta awan ti 


makaaramid kadagitoy nakaskasdaaw a pagilasinan nga ar-aramidem 
malaksid no adda kenkuana ti Dios." 3 Ibagak kenka ti pudno," kinuna ni 
Jesus. "Awan ti makakita iti Pagarian ti Dios malaksid no mayanak 
manen." 4 Kasano ti pannakabalinna a mayanak manen ti tao a 
nataenganen?" sinaludsod ni Nicodemo. "Mabalinna aya ti sumrek iti tian 
ni inana tapno mayanak manen?" 5 Ibagak kenka ti pudno," insungbat ni 
Jesus. "Awan ti makastrek iti Pagarian ti Dios malaksid no mayanak iti 
danum ken iti Espiritu. 6 Ti tao, ipasngayna ti tao, ket ti Espiritu, 
ipasngayna ti espiritu. 7 Dika masdaaw no kunak kenka, 'Masapul a 
mayanakkayo manen.' 8 Agpuyupoy ti angin iti sadinoman a kaykayatna. 
Mangngegmo ti awerna, ngem dimo ammo ti paggapuan wenno 
pagturonganna. Kasta met ti mapasamak iti tunggal maysa a mayanak iti 
Espiritu." 9 "Kasano ti pannakabalinna a maaramid daytoy?" sinaludsod ni 
Nicodemo. 10 "Ania?" kinuna ni Jesus. "Maysaka a maestro iti Israel ket 
dimo maawatan daytoy? 11 Ibagak kenka ti pudno: Sawenmi ti ammomi, 
ket ibagami ti nakitami, ngem diyo patien ti pammaneknekmi. 12 
Ibagbagak kadakayo dagiti naidagaan a bambanag, ngem dikay mamati. 
Kasano ngarud ti panamatiyo kaniak no sawek dagiti nailangitan a 
bambanag? 13 Ket awan ti immuli sadi langit malaksid ti Anak ti Tao a 
bimmaba manipud langit. 14 Kas iti panangibayog ni Moises iti sinan-uleg 
idiay let-ang, masapul ti pannakaibayog met ti Anak ti Tao, 15 tapno 
agbiag nga agnanayon ti siasinoman a mamati kenkuana." 16 Gapu iti 
kasta unay a panagayat ti Dios iti lubong, intedna ti kakaisuna nga Anakna 
tapno ti siasinoman a mamati kenkuana saan a matay no di ket agbiag nga 
agnanayon. 17 Ta saan nga imbaon ti Dios ti Anakna ditoy lubong tapno 
ukomemna ti lubong, no di ket tapno isalakanna. 18 Saan a maukom ti 
siasinoman a mamati iti Anak. Ngem naukomen ti di mamati agsipud ta 
saan a namati iti kakaisuna nga Anak ti Dios. 19 Daytoy ti pakaukoman: 
Immayen ti silaw ditoy lubong, ngem agsipud ta dakes dagiti aramid dagiti 
tattao, kinaykayatda ti sipnget ngem ti lawag. 20 Ti siasinoman nga 
agaramid iti dakes, kagurana ti lawag ket saan nga umasideg iti silaw 
agsipud ta dina kayat a maipakita dagiti dakes nga aramidna. 2 | Ngem ti 
agaramid iti naimbag, umasideg iti silaw tapno maipakita a mayannurot iti 


Dios dagiti aramidna. 
Ni Jesus ken ni Juan a Mammuniag 


22 Kalpasan daytoy, napan ni Jesus ken dagiti adalamna iti probinsia ti 
Judea. Nagyanda sadiay ket namumbuniag ni Jesus. 23 Namumbuniag met 
idi ni Juan idiay Enon, iti asideg ti Salim, ta adu ti danum sadiay. Napan 
kenkuana dagiti tattao ket binuniaganna ida. 24 (Saan pay a naibalud idi ni 
Juan.) 25 Iti naminsan, makisinsinnuppiat dagiti adalan ni Juan iti maysa a 
Judio maipapan iti alagaden iti pannakaugas. 26 Napanda ngarud ken Juan 
ket kinunada kenkuana, "Maestro, malagipmo daydi immay kenka idiay 
ballasiw ti Jordan, daydi imbagam kadakami? Mamumbuniagen, ket 
mapmapan kenkuana dagiti amin a tattao!" 27 "Awan ti mabalin nga 
awaten ti tao malaksid no ited kenkuana ti Dios," insungbat ni Juan. 28 
"Dakayo met laeng ti mangpaneknek a kinunak, 'Saan a siak ti Cristo, 
ngem naibaonak sakbay ti yaayna.' 29 Ti nobio ti akinkukua iti nobia, ti 
gayyem ti nobio agsiput ken agdengngeg ket maragsakan no mangngegna 
ti timek ti nobio. Ngarud, naan-anayen ti ragsakko. 30 Isun ti rumbeng a 
maitan-ok, ket siakon ti maipababa." 


Ti Umay nga Aggapu sadi Langit 


31 Natantan-ok ngem iti isuamin ti umay nga aggapu iti ngato. Taga-daga 
ti agtaud iti daga, ket sawenna dagiti naidagaan a bambanag. Nangatngato 
ngem ti isuamin ti umay nga aggapu sadi langit. 32 Paneknekamna ti nakita 
ken nangngegna, ngem awan umawat iti mensahena. 33 Ti siasinoman nga 
umawat iti mensahena, pasingkedanna a pudno ti Dios. 34 Ta ti imbaon ti 
Dios sawemna dagiti sao ti Dios, ta inted ti Dios kenkuana ti Espirituna. 35 
Ti Ama ayatenna ti Anakna ket impaimana kenkuana dagiti isuamin. 36 Ti 
slasinoman a mamati iti Anak maaddaan iti biag nga agnanayon. 
Siasinoman a di agtulnog iti Anak, dinanto maragpat ti biag, no di ket 
agtaeng kenkuana ti pungtot ti Dios. 


Ni Jesus ken ti Babai a Taga-Samaria 


4:1 Naammoan ni Jesus a nadamag dagiti Fariseo nga ad-adu ti adalan a 
mapaspasurot ken bumbuniaganna ngem hi Juan. 2 (Kinapudnona, saan a 
namumbuniag ni Jesus, no di ket dagiti adalanna laeng.) 3 Pimmanaw 
ngarud idiay Judea ket nagsubli idiay Galilea. 4 Masapul a lumasat idiay 
Samaria. 5 Dimteng idiay Sicar, maysa nga ili ti Samaria, iti asideg ti talon 
nga inted ni Jacob ken ni Jose nga anakna. 6 Adda sadiay ti bubon ni 
Jacob. Nagtugaw ni Jesus iti abay ti bubon gapu ta nabannog a nagna. 
Naganngani tengnga ti aldaw idi. 7-8 Napan gimmatang dagiti adalamna iti 
kanenda idiay ili. Iti saan a mabayag, dimteng ti maysa a Samaritana tapno 
sumakdo. "Makiinumak man," kinuna ni Jesus kenkuana. 9 "Anta?" kinuna 
ti babai. "Maysaka a Judio, ket makiinumka kaniak a Samaritana?" (Ta 
saan nga ugali dagiti Judio ti makilangenlangen kadagiti Samaritano.) 10 
"No ammom la koma ti sagut nga ited ti Dios ken no siasino ti 
dumawdawat kenka iti inumen, dumawatka koma kenkuana ket ikkannaka 
iti nabiag a danum," insungbat ni Jesus. 11 "Apo," kinuna ti babai. 
"Nauneg ti bubon ket awan met ti pagsakdum. Pangalaam ngarud iti 
nabiag a danum? 12 Inted kadakami ni Jacob nga amatayo daytoy a bubon. 
Nagin-inumanna daytoy a bubon agraman dagiti annak ken tarakenna. 
Dakdakkelka kadi ngem ni Jacob?" 13 "Siasinoman nga uminum iti daytoy 
a danum, mawawto manen," kinuna ni Jesus, 14 "ngem ti uminum iti 
danum nga itedko, saanton a mawaw. Ta ti danum nga itedko agbalinto 
nga ubbog iti unegna a mangted kenkuana iti nabiag a danum ken biag nga 
agnanayon." 15 "Apo," kinuna ti babai. "Itedmo kaniak daytoy a danum 
tapno diakton mawaw wenno umay sumakdo ditoy." 16 "Inka ayaban ti 
asawam saka agsubli ditoy kinuna ni Jesus. 17 "Awan asawak," kinuna ti 
babai. "Agpayso ta kunam nga awan asawam," kinuna ni Jesus. 18 
"Naminlimaka a nakiasawa, ket saanmo nga asawa ti lalaki a kabbalaymo 
ita. Pudno ti imbagam kaniak." 19 "Apo," kinuna ti babai, "madlawko a 
profetaka. 20 Ditoy a bantay ti nagdaydayawan dagiti ammami iti Dios: 
ngem dakayo a Judio kunayo nga idiay Jerusalem ti rumbeng a 
pagdaydayawan." 21 "Babai," kinuna ni Jesus, "patiem ti kunak nga 


umayto ti tiempo a saan a ditoy a bantay wenno idiay Jerusalem ti 
pagdaydayawan iti Ama. 22 Dakayo a Samaritano, diyo ammo no siasino 
ti daydayawenyo. Dakami, ammomi ti daydayawenmi ta aggapu kadagiti 
Judio ti pannakaisalakan. 23 Ngem umasideg ti tiempo, ket dimtengen, a 
dagiti napaypayso nga agdaydayaw, daydayawendanto ti Ama iti espiritu 
ken kinapudno. Ta dagiti kakasta ti sapsapulen ti Ama nga agdayaw 
kenkuana. 24 Ti Dios ket Espiritu. Ngarud, dagiti agdaydayaw kenkuana 
masapul nga agdaydayawda iti Espiritu ken kinapudno." 25 Kinuna 
kenkuana ti babai, "Ammok nga umayto ti Mesias a maawagan iti Cristo. 
Inton umay, ibagananto ti amin a banag." 26 "Siak dayta," insungbat ni 
Jesus. "Wen, siak a makisasao kenka." 27 "Iti dayta a kanito, simmangpet 
dagiti adalan ni Jesus. Kasta unay ti siddaawda ta nadanonda a makisasao 
iti babai. Ngem awan kadakuada ti nagdamag iti babai no ania ti 
masapulna. Saanda met a nagsaludsod ken Jesus no apay a makisasao 
"Umaykayo!" kinunana kadagiti tattao. 29 "Adda nangibaga kaniak iti 
amin nga inar-aramidko. Saan ngata nga isu ti Cristo? Umayyo kitaen!" 30 
Rimmuarda ngarud iti ili ket napanda iti yan ni Jesus. 31 Kabayatanna, 
yaw-awis dagiti adalan ken Jesus: "Maestro, umayka manganen!" 32 
Ngem kinunana kadakuada "Adda taraonko a diyo ammo." 33 Isut gapuna 
a nagsisinnaludsod dagiti adalan, "Siasino ngata ti nangted iti kanenna?" 34 
"Ti taraonko isut panangtungpalko iti pagayatan ti nangibaon kaniak ken ti 
panangileppasko iti paaramidna," kinuna ni Jesus kadakuada. 35 Innayon 
ni Jesus: "Adda pagsasaoyo, 'Uppat pay a bulan ket panaganin.' Ngem 
ibagak kadakayo, kitaenyo a naimbag dagiti taltalon. Natangkenanen dagiti 
dawa ket mabalinen nga anien! 36 Matangdanan ti agam ket urnongemna ti 
apit para iti biag nga agnanayon. Iti kasta, agpadpada nga agragsak ti 
agmula ken ti agani. 37 Ta pudno ti pagsasao: 'Maysa ti agmula, sabali ti 
agani.' 38 Imbaonkayo nga agani iti saanyo a nagbannogan. Sabali dagiti 
nagtrabaho, ket dakayo ti aglak-am iti nagbannoganda." 39 Adu a 
Samaritano iti dayta nga ili ti namati ken Jesus gapu ta kinuna ti babai: 
"Imbagana kaniak ti amin nga inar-aramidko." 40 Isut gapuna nga idi 
napanda ken Jesus, indawatda a makipagyan kadakuada. Nagbati ni Jesus 


idiay iti dua nga aldaw. 41 Adu pay ti namati ken Jesus gapu iti 
insursurona. 42 Kinuna dagiti tattao iti babai, "Mamatikamin, saanen a 
gapu iti saom, ngem gapu ta dakami a mismo ti nakangngeg kenkuana, ket 
ammomi a talaga nga isu ti Mangisalakan iti lubong." 


Paimbagen ni Jesus ti Anak ti Ofisial 


43 Kalpasan ti dua nga aldaw a panagyan ni Jesus idiay Samaria, 
pimmanaw ket napan idiay Galilea, 44 Ta ni met laeng Jesus ti nagkuna, 
"Saan a mapadayawan ti maysa a profeta iti mismo nga ilina." 45 Idi 
makasangpet idiay Galilea, inawat dagiti umili, ta idi napanda nakifiesta 
idiay Jerusalem, nakitada amin nga inaramidna bayat ti Fiesta ti Paskua. 46 
Iti kasta, nagsubli ni Jesus idiay Cana, maysa nga ili idiay Galilea, ti lugar 
a namagbalinanna iti danum nga arak. Adda idi sadiay maysa nga ofisial ti 
gobierno a masakit idiay Capernaum ti anakna a lalaki. 47 Nadamagna a 
simmangpet ni Jesus idiay Galilea a naggapu idiay Judea, ket napanna 
impakpakaasi kenkuana a mapan idiay Capernaum tapno paimbagemna ti 
anakna a nganngani matay. 48 Kinuna ni Jesus kenkuana, "No awan 
makitayo a milagro, saankayo a mamati." 49 "Apo," insungbat ti ofisial, 
"pangngaasim ta umayka amangan no matay ti anakko," 50 "Inkan," 
kinuna ni Jesus kenkuana. "Agbiag ti anakmo!" Namati ti ofisial iti sao ni 
Jesus ket nagawiden. 51 Idi adda pay laeng ti ofisial iti dalan, insabat 
dagiti babaonenna ti damag nga immimbagen ti anakna. 52 Dinamagna no 
kaano ti ipipia ti ubing. "Idi kalman!" kinunada. "Ala una iti malem idi 
agbaaw ti gurigorna." 53 Nalagip ti ama a dayta met laeng nga oras ti 
panangibaga ni Jesus kenkuana: "Agbiag ti anakmo." Iti kasta, namati 
agraman ti familiana. 54 Daytoy ti maikadua a milagro nga inaramid ni 
Jesus kalpasan ti isasangpetna idiay Galilea a naggapu idiay Judea. 


Mangpaimbag ni Jesus iti Asideg ti Pagdigusan idiay Jerusalem 


5:1 Kalpasan daytoy, adda maysa a fiesta dagiti Judio, ket napan ni Jesus 
idiay Jerusalem. 2 Adda sadiay ti maysa a pagdigusan a lima ti arkoha. 


Maawawagan iti Beteata' iti pagsasao ti Hebreo, ket masarakan iti abay ti 
Ruangan dagiti Karnero. 3 Ititinong dagiti arko, agiidda ti adu a masakit: 
dagiti bulsek, pilay ken paralitiko. Ur-urayenda ti pahaggaraw ti danum, 4 
ta pasaray bumaba ti maysa nga anghel ti Apo idiay pagdigusan ket 
kiburenna ti danum. Ti umuna kadagiti masakit a tumapog iti danum 
kalpasan ti pannakakiburna, maagasan iti aniaman a sagsagabaemna. 5 
Adda idi sadiay ti maysa a lalaki a tallopulo ket walo a tawenen a masakit. 
6 Idi makita mi Jesus ti lalaki a nakaidda ket ammona a nabayagen a 
masaksakit, kinunana kenkuana, "Kayatmo ti umimbag?" 7 "Apo," kinuna 
ti masakit, "awan ti mangitapog kaniak iti pagdigusan apaman a makibur ti 
danum. Ta no irubrubbuatko pay laeng ti mapan, adda nakatapogen." 8 
"Bumangonka," kinuna ni Jesus. "Bagkatem ta iddam, ket magnakan." 9 
Naimbagan a dagus ti lalaki. Binagkatna ti iddana ket nagnan. Aldaw a 
Panaginana idi mapasamak daytoy, 10 isut gapuna a kinuna dagiti Judio iti 
lalaki a napaimbag, "Maiparit nga awitem ti iddam iti Aldaw a 
Panaginana." 11 Imbaga ti tao a nangpaimbag kaniak a bagkatek ti iddak 
ket magnaak," insungbat ti lalaki. 12 Siasino daytoy a tao a nagkuna 
bagkatem ti iddam ket magnaka?" sinaludsodda. 13 Ngem saan nga ammo 
ti lalaki no siasino ti nangpaimbag kenkuana gapu ta adu ti tao iti dayta a 
lugar ket pimmanawen ni Jesus nga awan nakadkadlaw. 14 Iti saan a 
mabayag, nasarakan ni Jesus ti lalaki idiay Templo. "Kitaem, 
naimbagankan!" kinunha. "Dika agbasolen, amangan no addanto dakdakes 
a mapasamak kenka." 15 Pimmanaw ti tao ket impakaammona kadagiti 
Judio a ni Jesus gayam ti nangpaimbag kenkuana. 16 Gapu iti daytoy, 
indadanes dagiti Judio ni Jesus, ta nangpaimbag iti Aldaw a Panaginana. 
17 Kimuna rti Jesus kadakuada, "Agtartrabaho ni Amak agingga ita, ket 
masapul met nga agtrabahoak." 18 Ad-adda manen ti pinget dagiti Judio a 
mangpapatay kenkuana gapu iti daytoy a saona, ta saanna laeng a 
sinalungasing ti linteg ti Aldaw a Panaginana, ngem imbagana pay nga 
Amana ti Dios, ket iti kasta, impadana ti bagina iti Dios. 


Ti Turay ti Anak 


19 Isut gapuna a kinuna ni Jesus kadakuada, "Ibagak ti pudno kadakayo: 
Awan ti maaramid ti Anak a bukbukodna, no di laeng ti makitana nga 
ar-aramiden ti Ama. Ta ti aniaman nga aramiden ti Ama, aramiden met ti 
Anak. 20 Ta ti Ama ayatenna ti Anak ket ipakitana kenkuana ti amin nga 
ar-aramidenna. Ipakitana kenkuana dagiti aramid a daddadakkel pay ngem 
dagitoy, tapno agsiddaawkayo. 2! Ta kas iti panamagungar ti Ama 
kadagiti natay ket biagenna ida, kasta met a ti Anak ikkamna iti biag dagiti 
kayatna nga ikkan. 22 Saan a mangukom ti Ama. Intednan iti Anak ti amin 
a turay a mangukom, 23 tapno padayawan dagiti amin a tattao ti Anak a 
kas iti panangpadayawda iti Ama. Ti saan a mangpadayaw iti Anak, 
saanna met a padayawan ti Ama a nangibaon kenkuana. 24 "Ibagak ti 
pudno kadakayo: Ti siasinoman a dumngeg kadagiti saok ken mamati iti 
nangibaon kaniak, maaddaan iti biag nga agnanayon. Saanton a maukom, 
no di ket nalasatnan ni patay ket simreken iti biag. 25 "Ibagak ti pudno 
kadakayo: Umayen ti tiempo ket dimtengen. Mangngegto dagiti natay ti 
timek ti Anak ti Dios, ket agbiagto dagiti makangngeg. 26 Ta ti Ama met 
laeng ti pagtaudan ti biag. Pinagbalinna met ti Anaknaa pagtaudan ti biag. 
27 Ket intednan iti Anak ti turay a mangukom, agsipud ta isu ti Anak ti 
Tao. 28 "Diyo pagsiddaawan daytoy, ta umayen ti tiempo a dagiti amin a 
natay nga adda kadagiti tantanem mangngegdanto ti timekna, 29 ket 
rummuardanto kadagiti tantanemda. Mapagungarto nga agbiag dagiti 
nagaramid iti naimbag, ket mapagungarto a madusa dagiti nagaramid iti 
dakes." 


Dagiti Mangpaneknek ken Jesus 


30 Intuloy ni Jesus: "Awan ti maaramidko a bukbukod. Mangukomak 
laeng kas ibaga kaniak ti Dios, isut gapuna a nalinteg ti panangukomko, ta 
saan a ti pagayatak ti aramidek, no di laeng ti pagayatan ti nangibaon 
kaniak. 3! "No paneknekak met laeng ti bagik, saan a nakapappapati ti 
pammaneknekko. 32 Ngem adda sabali a mangpaneknek kaniak, ket 
ammok nga ibagana ti pudno maipapan kaniak. 33 Nagbaonkayo ken ni 
Juan, ket pinaneknekamna ti maipapan iti pudno. 34 Wen, ibagak daytoy 


saan a gapu ta masapulko ti pammaneknek ti tao tapno maisalakankayo. 
35 "Sumsumged ken agranraniag a silaw ti kayarigan ni Juan, ket iti 
apagbut, kinayatyo a linak-am ti lawagna. 36 Ngem adda mangpaneknek 
kaniak a nangnangruna ngem ni Juan: Dagiti aramidko nga ipaaramid 
kaniak. Dagitoy nga aramid ti mangipakita nga imbaonnak ti Ama. 37 Ket 
ti Ama a nangibaon kaniak, paneknekanna met ti maipapan kaniak. Diyo 
nangngeg ti timekna. Diyo nakita ti rupana. 38 Saan ngarud nga agtalinaed 
ti saona kadakayo, ta diyo patien ti imbaonna. 39 "Adalenyo dagiti 
Nasantoan a Surat agsipud ta ipagarupyo a masarakan kadagitoy ti biag 
nga agnanayon. Ket dagitoy met laeng ti mangpaneknek kaniak. 40 Nupay 
kasta, madikayo met nga umay kaniak tapno agbiagkayo koma. 41 "Diak 
sapulen a padayawandak dagiti tattao. 42 Ngem am-ammokayo ket 
ammok nga awan ayatyo iti Dios. 43 Immayak iti turay ni Amak, nupay 
kasta, didak inawat. Ngem no adda umay iti bukodna a turay, awatenyo. 
44 "Agpipinnadayawkayo, ngem diyo met kalikaguman ti pammadayaw 
nga aggapu iti maymaysa a Dios. Kasano ngarud ti panamatiyo? 45 Diyo 
ipagarup nga idarumkayo iti Ama. Ni Moises a nangitalkanyo iti 
namnamayo ti mangidarum kadakayo. 46 No agpayso met laeng a 
namatikayo ken Moises, pinatidak met koma, ta nagsurat iti maipapan 
kaniak. 47 Ngem no diyo pinati dagiti insuratna, kasano ti panamatiyo iti 
saok?" 


Pakanen ni Jesus ti Limaribu a Tattao 


6:1 Kalpasan daytoy, binallasiw ni Jesus ti Dan-aw ti Galilea (wenno, 
Dan-aw ti Tiberias). 2 Simmurot kenkuana ti nakaad-adu a tattao, agsipud 
ta nakitada dagiti nakaskasdaaw nga inaramidna idi pinaimbagna dagiti 
masaksakit. 3 Simmang-at ni Jesus iti maysa a bantay. Nagtugaw sadiay 
agraman dagiti adalanna. 4 Asideg idin ti Fiesta ti Paskua dagiti Judio. 5 
Inwaras ni Jesus ti panagkitana ket nakitana ti nakaad-adu a tattao nga 
umas-asideg kenkuana. Iti kasta, kinunana ken Felipe, "Panggatangantayo 
ngata iti makaanay a kanen dagitoy a tattao?" 6 (Kinunana daytoy a 
pangsuot ken Felipe. Kinapudnona, ammo idin ni Jesus ti aramidenna.) 7 


"Saan nga umanay ti duagasut a pisos nga igatang iti tinapay a 
pagbibingayanda uray saggabassitda laeng," kinuna ni Felipe. 8-9 "Adda 
maysa nga ubing a lalaki ditoy a nagbalon iti lima a tinapay a sebada ken 
dua nga ikan," kinuna ni Andres a maysa kadagiti adalanna ken kabsat ni 
Simon Pedro. "Ngem ania met ngay dagitoy iti kastoy a kaadu ti tao?" 10 
Imbaga ni Jesus a pagtugawenda dagiti tattao. (Karuotan sadiay.) 
Nagtugaw ngarud dagiti amin a tattao. Aglimaribu dagiti lallaki. 11 Innala 
ni Jesus dagiti tinapay, nagyaman iti Dios, sana imbunong kadagiti 
nakatugaw a tattao. Kasta met ti inaramidna kadagiti ikan. Nanganda 
agingga iti napnekda. 12 Idi nabsogda aminen, kinuna ni Jesus kadagiti 
adalanna, "Urnongenyo dagiti natda ket awan ibelbellengyo." 13 
Inurnongda ngarud dagiti amin a natda, ket napno ti sangapulo ket dua a 
basket iti natda kadagiti lima a tinapay a saan a naibus dagiti tattao. 14 Idi 
makita dagjti tattao sadiay ti milagro nga inaramid ni Jesus, kinunada, 
"Awan duadua nga isu daytoy ti Profeta nga umay ditpy lubong!" 15 Idi 
madlaw ni Jesus nga umay dagiti tattao a mangala kenkuana tapno 
pilitenda nga isaad nga ari, nagpakni manen riga is-isuna kadagiti 
bambantay. 


Magna ni Jesus iti Rabaw ti Danum 


16 Idi sumipngeten, simmalog dagiti adalanna iti danaw. 17 Limmuganda 
iti bilog, ket bimmajlasiwda a nagpa-Capernaum. Idi rumabiin, awan pay 
la ni Jesus iti dennada. 18 Mangrugi idin nga agdawel ti danum, ta dimteng 
ti napigsa nga angin. 19 Nakapaggauden dagiti adalan iti aglima wenno 
innem a kilometro idi makitada ni Jesus a magmagna iti rabaw ti danum. 
Umas-asideg iti bilog ket kasta unay ti butengda. 20 Ngem kinuna ni Jesus 
kadakuada, "Dikay agbuteng, siak ni Jesus!" 21 Siaayatda ngarud a 
nangilugan kenkuana iti bilog. Iti apagbiit, simmangladda iti disso a 
papananda. 


Sapiden dagiti Tattao ni Jesus 


22 Iti sumaruno nga aldaw, nakita dagiti tattao a nagbati idiay ballasiw ti 
dan-aw a maymaysan ti bilog a nakapundo sadiay. Ammo dagiti tattao a 
saan a nakilugan ni Jesus kadagiti adalamna iti bilog. Dagiti laeng adalanna 
ti nagluas. 23 Nupay kasta, adda dadduma a bilog a naggapu idiay 
Tiberias a simmanglad iti asideg ti disso a nanganan dagiti adu a tao 
kadagiti tinapay kalpasan ti panagyaman ti Apo. 24 Ngem idi makita 
dagiti tattao nga awan sadiay ni Jesus wenno dagiti adalanna, nagbilogda 
met a nangsapul kenkuana idiay Capernaum. 


Ni Jesus ti Tinapay ti Biag 


25 Idi masarakan dagiti tattao nga adda ni Jesus idiay ballasiw ti dan-aw, 
kinunada kenkuana, "Maestro, kaano ti yaaymo ditoy?" 26 "Ibagak 
kadakayo ti pudno: Sapsapulendak ta nangankayo iti tinapay ket 
nabsogkayo, saan a gapu ta nakitayo dagiti nakaskasdaaw nga aramidko," 
insungbat ni Jesus. 27 "Dikay agbannog gapu iti taraon a madadael. 
Agbannogkayo ketdi gapu iti taraon nga agpaut iti biag nga agnanayon. Ti 
Anak ti Tao ti mangtedto kadakayo iti daytoy a taraon, ta inted ti Dips 
Ama kenkuana ti yaanamongna." 28 Iti kasta, sinaludsodda kenkuana, 
"Ania ti aramidenmi tapno matungpalmi dagiti paaramid ti Dios?" 29 
"Daytoy ti kayat ti Dios nga aramidenyo: Patienyo ti imbaonna," insungbat 
ni Jesus. 30 Kinunada ngarud kenkuana: "Ania ti aramidem a 
nakaskasdaaw a pagilasinan nga ipakitam kadakami tapno mamatikami 
kenka? Anta ti aramidem? 31 Nangan dagiti ammatayo iti mana idiay 
let-ang. Kas adda a naisurat, 'Inikkanna ida iti tinapay a kanenda a naggapu 
sadi langit." 32 Kinuna ni Jesus "Ibagak ti pudno kadakayo: Saan a ni 
Moises ti nangted kadakayo iti tinapay a naggapu sadi langit. Ni Amak ti 
mangted kadakayo iti pudno a tinapay nga aggapu sadi langit. 33 Ta ti 
tinapay nga ited ti Dios isu ti bumaba manipud langit a mangted biag iti 
lubong." 34 "Apo," kinunada kenkuana, "ikkannakami man a kanayon iti 
kasta a tinapay." 35 Kinuna ni Jesus kadakuada, "Siak ti tinapay ti biag; ti 
umay kaniak, dinto mabisinan, ket ti mamati kaniak, dinto mawaw. 36 "Ita, 
nasaokon kadakayo a nakitadakon ngem dikay met mamati. 37 Umayto 


kaniak dagiti amin nga ited ni Amak, ket ti umay kaniak, diakto 
pagtalawen. 38 Ta bimmabaak manipud langit tapno aramidek ti 
pagayatan ti nangibaon kaniak, saap a ti pagayatak. 39 Ket daytoy ti 
pagayatan ti nangibaon kaniak nga awan ti mapukawko uray maysa 
kadagiti amin nga intedna kaniak, no di ket pagungarekto amin ida inton 
maudi nga aldaw. 40 Ta daytoy ti pagayatan ni Amak nga amin a makakita 
ken mamati iti Anak adda biagna nga agnanayon, ket pagungarekto ida 
inton maudi Toga aldaw." 41 Nagdadayamudom dagiti Judio gapu iti 
panagkunana nga isu ti tinapay a bimmaba manipud langit. 42 Kinunada, 
"Saan aya a daytoy ni Jesus nga anak ni Jose? Am-ammotayo ti ama ken 
inana. Apay ngarud a kunana ita a bimmaba manipud langit?" 43 
"Isardengyo ti agdadayamudom," insungbat ni Jesus. 44 "Awan ti 
makaumay kaniak no saan a guyugoyen ti Ama a nangibaon kaniak, ket 
pagungarekto inton maudi nga aldaw. 45 Insurat dagiti profeta: Tsuronto ti 
Dios dagiti amin a tattao.' Umay kaniak ti dumngeg iti Ama ken 
makasursuro kenkuana. 46 Saanna a kayat a sawen daytoy nga addan 
nakakita iti Ama. Ti laeng naggapu iti Dios ti nakakita iti Ama. 47 "Ibagak 
kadakayo ti pudno: Ti mamati adda biagna nga agnanayon. 48 Siak ti 
tinapay ti biag. 49 Nangan dagiti ammayo iti mana idiay let-ang, ngem 
natayda met laeng. 50 Ngem saan a matay ti uray siasino a mangan iti 
tinapay nga aggapu sadi langit. 51 Siak ti sibibiag a tinapay a naggapu sadi 
langit. No kanen ti siasinoman daytoy a tinapay, agbiagto nga agnanayon. 
Ket ti tinapay nga itedkonto isu ti lasagko. Wen, itedko tapno agbiag ti 
lubong." 52 Gapu iti daytoy, rimsua ti panagsisinnuppiat dagiti Judio. 
"Kasano ti pannangted daytoy a tao iti lasagna a kanentayo?" kinunada. 53 
"Ibagak ti pudno kadakayo," kinuna ni Jesus kadakuada. "No saanyo a 
kanen ti lasag ken inumen ti dara ti Anak ti Tao, awan ti biag kadakayo. 54 
Ti mangan iti lasagko ken uminum iti darak, adda biagna nga agnanayon, 
ket pagungarekto inton maudi nga aldaw. 55 Ta ti lasagko ti napaypayso a 
taraon, ket ti darak ti napaypayso nga inumen. 56 Ti mangan iti lasagko 
ken uminum iti darak agtaeng kaniak, ket agtaengak met kenkuana. 57 
Imbaonnak ti sibibiag nga Ama, ket agbiagak met gapu kenkuana. Kasta 
met a ti mangan kaniak, agbiagto gapu kaniak. 58 Daytoy ti tinapay a 


naggapu sadi langit: Saan a kas iti tinapay a kinnan idi dagiti amma, nupay 
kasta, natayda met laeng. Ngem ti mangan iti daytoy a tinapay, agbiagto 
nga agnanayon." 59 Imbaga daytoy ni Jesus bayat ti panangisurona iti 
sinagoga idiay Capernaum. 


Dagiti Sao a Makaited iti Biag nga Agnanayon 


60 Adu kadagiti adalanna ti nakangngeg iti daytoy. "Narikut unay daytoy a 
pannursuro," kinunada. "Siasino ti makaawat?" 61 Nupay no awan ti 
nangibagbaga kenkuana, ammo ni Jesus nga agdadayamudom dagiti 
adalanna gapu iti daytoy. Iti kasta, kinunana kadakuada: "Maupaykayo 
kadi gapu iti daytoy? 62 Anianto la ketdin no makitayo ti Anak ti Tao nga 
umuli iti sigud a yanna? 63 Ti Espiritu ti makaited iti biag. Awan a pulos ti 
maited ti lasag. Espiritu ken biag dagiti insaok kadakayo. 64 Nupay kasta, 
adda sumagmamano kadakayo a di mamati." (Ta sigud nga ammo ni Jesus 
no siasino dagiti saan a mamati ken no siasino ti mangliputto kenkuana.) 
65 Kinunana pay, "Daytoy ti gapuna nga imbagak kadakayo nga awan ti 
makaumay kaniak no saan nga ipalubos ti Ama." 66 Gapu iti daytoy, 
pinanawan dagiti adu a pasurotna ket saandan a kimmuykuyog kenkuana. 
67 Iti kasta, kinuna ni Jesus kadagiti sangapulo ket dua nga adalan, "Ket 
dakayo, kayatyo met ti pumanaw?" 68 "Apo," insungbat ni Simon Pedro, 
"adda pay aya sabali a papananmi? Adda kenka dagiti sao a makaited iti 
biag nga agnanayon. 69 Ket ita, mamatikami ken ammomi a sika ti Santo ti 
Dios." : 70 "Saan aya a siak ti nangpili kadakayo a sangapulo ket dua?" 
insungbat ni Jesus kadakuada. "Nupay kasta, maysa kadakayo ti diablo." 
71 Ni Judas nga anak ni Simon Iscariote ti sasawemna idi, ta isunto ti 
mangliput kenkuana, nupay maysa kadagiti sangapulo ket dua. 


Ti Saan a Panamati dagiti Lallaki a Kakabsat ni Jesus 


7:1 Kalpasan daytoy, sinursor ni Jesus ti Galilea. Dina kinayat ti mapan 
idiay Judea, ta gandaten a papatayen dagiti Judio nga agnaed sadiay. 2 
Umadanm ti panangrambak dagiti Judio iti Fiesta dagiti Abung-abong. 3 


Daytoy ti gapuna a kinuna ken Jesus dagiti lallaki a kakabsatna: 
"Pumanawka ditoy ket inka idiay Judea, tapno makita dagiti adalam dagiti 
trabaho nga ar-aramidem. 4 Ta awan ti tao a mangilimed iti aramidna no 
tarigagayanna ti aglatak. Yantangay araramidem dagitoy, ipakaammom 
ngarud ti bagim iti entero a lubong!" 5 (Ta uray dagiti kakabsatna dida 
namati kenkuana.) 6 Kinuna ni Jesus kadakuada: "Di pay dimteng ti 
tiempok. Dakayo, tiempoyo ti amin a tiempo. 7 Dinakayo mabalin a 
guraen ti lubong, ngem guraennak ta ibagbagak a dakes dagiti aramidna. 8 
Dakayo ti mapan makifiesta. Saanak nga umay, ta di pay dimteng ti 
tiempok." 9 Imbagana daytoy ket nagbati pay laeng idiay Galilea. 


Ni Jesus iti Fiesta dagiti Abung-abong 


10 Napan met nakifiesta ni Jesus idi nakapanen dagiti kakabsatna. Nupay 
kasta, saan a nagpadlaw, no di ket sililimed a napan. 11 Birbiroken dagiti 
Judio idiay pagfiestaan. "Sadino ngata ti yanna?" kunkunada. 12 Adu ti 
sao dagiti tattao maipapan kenkuana. Kinuna ti sumagmamano kadakuada, 
"Isu naimbag a tao." "Saan," kinuna met dagiti dadduma, "ta allilawenna 
dagiti tattao." 13 Ngem awan ti nagsao a silalatak iti maipapan kenkuana. 
Mabutengda ngamin kadagiti Judio. 14 Iti ngalay ti fiesta, napan nangisuro 
ni Jesus idiay Templo. 15 Kasta unay ti siddaaw dagiti Judio. "Naggapuan 
ngata ti adu unay nga ammo daytoy a tao, idinto ta di met nagad-adal a 
pulos?" kunkunada. 16 "Saan nga agtaud kaniak ti isursurok, no di ket iti 
Dios a nangibaon kaniak," insungbat ni Jesus. 17 "Ti siasinoman a mayat 
nga agaramid iti pagayatan ti Dios, maammoannanto no agtaud iti Dios ti 
isursurok wenno agsaoak iti kabukbukodak a turay. 18 Ti agsao iti 
bukodna a turay, sapsapulenna ti pakaidayawanna met laeng. Ngem ti 
agsapsapul iti pannakaidayaw ti nangibaon kenkuana, napudno ket awan ti 
kinaulbod kenkuana. 19 Saan aya nga inted ni Moises ti Linteg kadakayo? 
Ngem awan kadakayo ti mangtungpal iti Linteg. Apay a kayatdak a 
papatayen? 20 "Agmauyongka! insungbat dagiti tattao. "Siasino ti 
agpanggep a mangpapatay kenka? 21 "Maysa a niMgrb ti inaramidko ket 
nasdaawkayo amin," kinuna ni Jesus. 22 "Gapu ta imbilin kadakayo ni 


Moises a kugitenyo dagiti annakyo, kugitenyo ti ubing iti Aldaw a 
Panaginana (nupay saan a ni Moises ti nahgirugi iti daytoy no di ket dagiti 
ammayo). 23 No maipalubos a makugit ti ubing iti Aldaw a Panaginana 
tapno saan a masalungasing ti Linteg ni Moises, apay a kaungetdak gapu 
ta pinaimbagko ti maysa a tao iti Aldaw a Panaginana? 24 Dikay 
mangukom gapu laeng iti makitayo. Mangukomkayo ketdi babaen ti 
nalinteg a panangukom." 


Isu Kadi ti Cristo? 


25 Kinuna ti sumagmamano a taga-Jerusalem: "Saan kadi a daytoy ti tao a 
kayatda a papatayen? 26 Kitaenyo! Agsasao iti publiko, ngem awan 
masaoda a maikontra kenkuana. Agpayson sa ketdi nga ammo dagiti 
agtuturay nga isu ti Cristo? 27 Ammotayo ti naggapuan daytoy a tao: 
ngem inton umay ti Cristo, awan ti makaammo no sadino ti paggapuanna." 
28 Idi madama a mangisursuro ni Jesus idiay Templo, kinunana nga 
impigsa: "Pudno kadi nga am-ammodak? Ammoyo kadi ti naggapuak? 
Ngem diak immay a naknakemko laeng. Ti nangibaon kaniak ti pudno, 
ngem diyo am-ammo. 29 Am-ammok ti nangibaon kaniak ta naggapuak 
kenkuana." 30 Gapu iti daytoy, pinanggepda a tiliwen, ngem awan mayat a 
mangtengngel kenkuana, ta di pay dimteng ti tiempona. 31 Nupay kasta, 
adu kadagiti tattao ti namati kenkuana. "Inton umay ti Cristo, agaramidto 
ngata iti adadu a milagro a pagilasinan ngem ti inaramid daytoy a tao?" 
kinunada. 


Maibaon dagiti Guardia a Mangtiliw ken Jesus 


32 Nangngeg dagiti Fariseo ti sao dagiti tattao maipapan ken Jesus. Iti 
kasta, imbaon dagiti Fariseo ken dagiti panguloen a papadi dagiti guardia 
ti Templo a mangtiliw kenkuana. 33 Kinuna ngarud ni Jesus, 
"Makipagyanak pay kadakayo iti bassit a tiempo. Kalpasamna, 
agsubliakton iti nangibaon kaniak. 34 Sapulendakto ngem didakton 
masarakan, ta no sadino ti papanak, dikayto makaumay." 35 Kinuna 


ngarud dagiti Judio iti maysa ken maysa, "Sadino ngata ti papananna tapno 
naiwaraswaras a Judio ket isuronanto dagiti Griego? 36 Ania ti kayatna a 
sawen ti panagkunana, 'Sapulendakto ngem didakto masarakan,' ken 'No 
sadino ti papanak, dikayto makaumay'"?" 


Dagiti Karayan ti Sibibiag a Danum 


37 Ti maudi nga aldaw ti fiesta ti kangrunaan nga aldaw. Iti dayta nga 
aldaw, nagtakder ni Jesus. Kinunana iti napigsa, "Ti siasinoman a mawaw, 
umay kaniak tapno uminum. 38 Kas kuna ti Nasantoan a Surat, 'Agayusto 
dagiti karayan ti sibibiag a danum manipud iti puso ti siasinoman a mamati 
kanak." 39 (Sinao daytoy ni Jesus maipapan iti Espiritu a dandanin 
awaten dagiti namati kenkuana. Ta iti dayta a tiempo, saan pay a naited ti 
Espiritu, agsipud ta di pay naitan-ok ni Jesus.) 


Panagsusupadi dagiti Tattao 


40 Adu kadagiti tattao a naitaripnong ti nakangngeg iti daytoy nga imbaga 
ni Jesus. "Pudno nga isu daytoy ti profeta!" kinunada. 4 | Kinuna dagiti 
dadduma, "Isu ti Cristo!" Ngem adda met nagkuna, "Saan nga idiay 
Galilea ti paggapuan ti Cristo! 42 Saan aya a kuna ti Nasantoan a Surat 
nga agtaud ti Cristo iti kaputotan ni David, ket mayanak idiay Betlehem, 
ili a nagnaedan ni David?" 43 Iti kasta, rimsua ti panagsusupadi dagiti 
tattao gapu kenkuana. 44 Kayat idi ti dadduma kadakuada a tiliwen ni 
Jesus, ngem awan uray maysa a nangsagid kenkuana. 


Ti Saan a Panamati dagiti Agtuturay a Judio 


45 Nagsubli dagiti guardia ti Templo kadagiti panguloen a papadi ken 
kadagiti Fariseo. "Apay a diyo inyeg ditoy?" sinaludsod dagiti panguloen a 
papadi ken dagiti Fariseo. 46 "Awan pay nagsao a kas iti panagsao daytoy 
a tao!" insungbat dagiti guardia. 47 Kihuna dagiti Fariseo kadakuada, 
"Uray dakayo, naallilawkayo met kadi? 48 Adda aya naammoanyon nga 


agtuturay wenno Fariseo a mamati kenkuana? 49 Ngem mailunod dagitoy 
a tattao ta dida ammo ti Linteg ni Moises." 50 Nupay kasta, nagsao ti 
maysa kadakuada. Isu daytoy ni Nicodemo a napan idi nakisao ken Jesus. 
51 "Segun ti paglintegantayo," kinunana, "ditayo mabalin a dusaen ti 
maysa a tao no ditay umuna a mangngegan ken maaammoan no ania ti 
inaramidna." 52 "Taga-Galileaka met kadi?" kinunada kenkuana. 
"Sukimatem dagiti Sursurat ket maammoamto nga awan a pulos ti profeta 
a tumaud idiay Galilea." 


Ti Babai a Natiliwan a Makikamkamalala 


8:1 Nagawid dagiti amin a tattao, ngem napan ni Jesus idiay Bantay Olivo. 
2 Kabigatanha, nasapa a nagsubli idiay Templo. Inaribungbongan ti adu a 
tao ket nagtugaw a nangisuro kadakuada. 3 Inyeg dagiti mamaestro iti 
Linteg ken dagiti Fariseo ti maysa a babai a natiliwanda a makikakaidda iti 
dina asawa. Pinagtakderda iti sangoananda amin. 4 "Maestro," kinunada 
ken Jesus, "natiliwanmi daytoy a babai a makikakaidda iti dina asawa. 5 
Kas mayannurot iti Linteg, imbilin ni Moises a mapapatay ti kasta a babai 
iti pannakabato. Ahia ti kunam?" 6 Kinunada daytoy a pangsuot ken Jesus 
tapno adda panggapuanda a mangidarum kenkuana. Ngem nagrukob ni 
Jesus ket pinagsuratna ti ramayna iti daga. 7 Idi ulit-ulitenda ti saludsodda, 
timmakder ket kinunana kadakuada, "Ti awanan basol kadakayo ti umuna 
a mangbato kenkuana." 8 Nagrukob manen a nagsurat iti daga. 9 Ngem idi 
mangngegda ti kinunana, maysamaysa pimmanaw. Immuna dagiti 
nataengan, agingga a ni laeng Jesus ti nabati ken ti babai nga agtatakder 
pay laeng iti sangoanamna. 10 Timmakder ni Jesus ket kinunana kenkuana, 
"Babai, sadino ti yandan? Awan kadi ti nagbati a mangdusa kenka?" 11 
"Awan, Apo," insungbatna. Kinuna ni Jesus, "Uray siak, saanka a dusaen. 
Inkan, ket saanka nga agbasolen." 


Ni Jesus ti Silaw ti Lubong 


12 Nagsao manen ni Jesus kadagiti tattao. "Siak ti silaw ti lubong," 


kinunana. "Siasinoman a sumurot kaniak maaddaan iti silaw ti biag, ket 
dinto magna iti kasipngetan." 13 Kinuna dagiti Fariseo kenkuana, "Sika 
met laeng ti mangsaksi iti bagim. Saan ngarud a nakapappapati ti 
ibagbagam." 14 "Uray no paneknekak met laeng ti bagik," insungbat ni 
Jesus, "pudno ti ibagbagak ta ammok ti naggapuak ken ti papanak. Diyo 
ammo ti naggapuak ken ti papanak. 15 Mangukpmkayo kas mayannurot iti 
pagalagadan ti tao. Diak mangukom iti uray siasino. 16 Ngem no kas 
pangarigan ta mangukomak, umno ti panangukomko, ta saan a sisiak ti 
mangukom no di ket kaduak pay ti Ama a nangibaon kaniak. 17 Naisurat 
iti Lintegyo a no agtunos ti pammaneknek ti dua a saksi, maawat a kas 
pudno ti ibagada. 18 Paneknekak met laeng ti bagik, ket paneknekannak 
met ti Ama a nangibaon kaniak." 19 "Sadino ti yan ni Amam?" 
sinaludsodda. "Saandak nga am-ammo," insungbat ni Jesus, "ket diyo met 
am-ammo ni Amak. No am-ammodak koma, am-ammoyo met koma ni 
Amak." 20 Insao ni Jesus dagitoy bayat ti panangisursurona idiay Templo, 
iti asideg ti pagurnongan iti kuarta. Ngem awan ti nangtiliw kenkuana, ta 
di pay dimteng ti orasna. 


Dikay Makaumay iti Papanak 


21 "Kinuna manen ni Jesus kadakuada, "Pumanawakon, ket sapulendakto, 
ngem mataykayto kadagiti basolyo. Dikay makaumay iti papanak." 22 Iti 
kasta, kinuna dagiti Judio, "Apay ngata a kunana a ditay makapan iti 
papananna? Patayennanto ngata ti bagina?" 23 "Taga-dagaleayo, ngem 
taga-ngatoak," insungbat ni Jesus. "Taga-lubongkayo, ngem siak, saan. 24 
Isut gapuna a kinunak kadakayo a mataykayto kadagiti basbasolyo. Wen, 
mataykayto kadagiti basbasolyo no dikay mamati a 'Siak ti Siak." 25 
"Siasinoka aya?" sinaludsodda. "Ti imbagak kadakayo manipud idi damo. 
26 No maipapan kadakayo, adu ti masaok ken babalawek, ngem pudno ti 
nangibaion kaniak, ket ibagak iti lubong ti nangngegko kenkuana," 
insungbat ni Jesus. 27 Saanda naawatan a maipapan iti Ama ti sinaona. 28 
Iti kasta, kinuna ni Jesus kadakuada, "Inton maibayogyo ti Anak ti Tao, 
maammoanyonton a 'Siak ti Siak.' Kasta met nga awan ti aramidek a 


sisiak, ngem ketdi sawek laeng ti insuro kaniak ti Ama. 29 Kaduak ti 
nangibaon kaniak. Saannak a binaybay-an nga agmaymaysa, agsipud ta 
kanayon nga aramidek ti makaay-ayo kenkuana." 30 Adu ti namati 
kenkuana idi sasawenna daytoy. 


Wayawayaanmnakayto ti Pudno 


31 Kinuna ngarud ni Jesus kadagiti Judio a namati kenkuana, "No 
agtalinaedkayo iti pannursurok, dakayo dagiti napaypayso nga adalak. 32 
Maammoanyonto ti pudno, ket wayawayaannakayto." 33 
"Kaputotannakami ni Abraham," insungbat dagiti Judio. "Ket uray kaano, 
awan pay nangadipen kadakami. Ania ti kayatmo a sawen a 
mawayawayaankaminto?" 34 "Ibagak ti pudno kadakayo," kinuna ni Jesus 
kadakuada. Siasinoman nga agbasol, adipen ti basol. 35 Ti anak agnanayon 
a paset ti familia, ngem ti adipen, saan. 36 Ngarud, no wayawayaannakayo 
ti Anak, pudno a siwawayakayton. 37 Ammok a kaputotannakayo ni 
Abraham. Nupay kasta, kayatdak a papatayen, agsipud ta diyo kayat nga 
awaten ti pannursurok. 38 Isurok dagiti impakita kaniak ni Amak, ngem 
dakayo, aramidenyo dagiti insuro kadakayo ni amayo." 39 "Ni Abraham ti 
amami," insungbatda kenkuana. "No agpayso nga annaknakayo ni 
Abraham," kinuna ni Jesus, "aramidenyo met koma dagiti inaramidna. 40 
Awan ti inaramidko no di laeng ti panangibagak kadakayo iti pudno a 
nangngegko iti Dios. Nupay kasta, kayatdak a papatayen. Awan ti kasta 
nga inaramid ni Abraham. 4! Dakayo, ar-aramidenyo ti aramid ti amayo." 
"Saankami a bastardo," insungbatda. "Maymaysa ti Amami, ti Dios a 
mismo." 42 "No agpayso met laeng nga amayo ti Dios," kinuna ni Jesus, 
"ayatendak met koma, ta naggapuak iti Dios, ket ita, addaak ditoyen. Diak 
immay a naknakemko, no di ket imbaonnak ti Dios. 43 Apay a diyo 
maawatan ti ibagbagak? Gapu ta diyo maibturan a denggen dagiti saok? 44 
Annaknakayo ti Diablo nga amayo, ket kayatyo a tungpalen ti 
pagayatanna. Mammapatayen manipud idi damo. Pulos a dina kanunongan 
ti pudno, ta awan kenkuana ti pudno. No agulbod, ar-aramidenna laeng ti 
natural kenkuana ta sigud nga ulbod keii ama ti amin a kinaulbod. 45 


Sawek ti pudno, ket daytoy ti gapuna a didak patien. 46 Siasino kadakayo 
ti makapaneknek a nagbasolak? No ibagak ti pudno, apay ngarud a didak 
patien? 47 Ti agtaud iti Dios, denggenna dagiti sao ti Dios. Ngem 
saankayo a nagtaud iti Dios, ket daytoy ti gapuna a dikay dumngeg." 


Ni Jesus ken ni Abraham 


48 "Saan kadi a pudno ti kunami a Samaritanoka ket adda demoniom?" 
kinuna dagiti Judio ken Jesus. 49 "Awan ti demonio kaniak," insungbat ni 
Jesus. "Padayawak ili Amiak ngem dakayo, saandak a padayawan. 50 
Diak sapulen ti pakaidayawak. Adda mangsapul iti dayta ket isu ti 
mangukom. 51 Ibagak ti pudno kadakayo: Dinto matay ti siasinoman a 
mangtungpal iti saok." 52 "Ita, mapnekkamin nga adda demoniom!" 
kinuna dagiti Judio. 53 "Natay ni Abraham ken dagiti profeta, ngem 
kunam a dinto matay ti siasinoman a mangtungpal iti saom. Dakdakkelka 
kadi ngem ni Abraham nga amami a natayen? Ania ti panangipagarupmo 
iti bagim?" 54 "No idaydayawko ti bagik a mismo," insungbat ni Jesus, 
"awan serserbi ti dayawko. Ti mangidayaw kaniak isu ni Amak a kunayo a 
Diosyo. 55 Saanyo nga am-ammo, ngem am-ammok. No kunak a diak 
am-ammo, ulbodak a kas kadakayo. Ngem am-ammok ket tungpalek ti 
saona. 56 Nagragsak ni Abraham nga amayo ta ninamnamana a makita ti 
aldawko, nakitana ket naragsakan." 57 Kinuna dagiti Judio kenkuana, 
"Kasano a nakitamon ni Abraham, idinto ta awan pay limapulo a 
tawenmo?" 58 Kinuna ni Jesus, "Ibagak ti pudno kadakayo: Sakbay a 
nayanak ni Abraham, addaakon." 59 Iti kasta, pimmidutda kadagiti bato a 
pangtiro kenkuana, ngem naglemmeng ni Jesus ket rimmuar iti Templo. 


Paimbagen ni Jesus ti Tao a Nayanak a Bulsek 


9:1 Bayat ti pannagna ni Jesus, nakitana ti maysa a tao a bulsek. Nayanak 
a bulsek daytoy a tao. 2 Sinaludsod kenkuana dagiti adalanna, "Maestro, 
siasino ti akimbasol iti pannakayanak a bulsek daytoy a tao? Isu wenno 
dagiti nagannak kenkuana?" 3 "Awan ti koneksion ti kinabulsek daytoy a 


tao iti basolna wenno iti basol dagiti nagannak kenkuana," insungbat ni 
Jesus. "Bulsek daytoy tapno maipakita kenkuana ti pannakabalin ti Dios. 4 
Masapul nga aramidentayo dagiti ipaaramid ti nangibaon kaniak ta aldaw 
pay. Dumteng ti rabii ket awan ti makatrabaho. 5 Bayat ti kaaddak ditoy 
lubong, siak ti silaw ti lubong." 6 Idi naisaon ni Jesus daytoy, timmupra iti 
daga. Inggamayna ti tuprana iti tapok ket inyaprosna iti mata ti bulsek 7 
sana kinuna kenkuana, "Inka agdiram-os idiay pagdidigusan ti Siloe. 
("Naibaon" ti kayat a sawen ti Siloe.) Napan ngarud ti bulsek ket 
nagdiram-os. Idi agsubli, makakitan. 8 Idi makita dagiti kaarrubana ken 
dagiti tattao a makaam-ammo kenkuana a makilimlimos idi, kinunada, 
"Saan kadi a daytoy ti tao a masansan nga agtugaw ditoy a 
makilimlimos?" 9 "Wen, isu!" kinuna ti dadduma. "Saan nga isu," kinuna 
met dagiti dadduma. Kaingingasna laeng!" Iti kasta, kinuna a mismo ti tao, 
"Wen, pudno a siak daydi makilimlimos." 10 Kinunada kenkuana, "Ngem 
apay a makakitaka metten? Kasano ti pannakapaimbagmo?" : 11 
"Inggamay ti maysa a tao nga agnagan Jesus ti tuprana iti tapok sana 
inyapros kadagiti matak," insungbat ti lalaki. "Kalpasanna, imbaonnak a 
mapan agdiram-os idiay Siloe. Napanak ngarud, ket apaman a 
nakadiram-osak, makakitaak metten!" 12 "Sadino ti yan ti nangpaimbag 
kenka?" sinaludsodda. "Diak ammo," insungbatna. 


Palutpoten dagiti Fariseo ti Pannakapaimbag ti Bulsek 


13 Kalpasanna, impanda ti naimbagan a bulsek iti yan dagiti Fariseo. 14 
Aldaw a Panaginana idi nanggamay ni Jesus iti pitak a pinangagasna iti 
mata ti bulsek. 15 Ngarud, sinaludsod met dagiti Fariseo no kasano ti 
pannakapaimbag ti matana. "Inaprosanna dagiti matak iti pitak, 
nagdiram-osak, ket ita makakitaakon," kinunana kadakuada. 16 Kinuna ti 
sumagmamano a Fariseo, "Saan a naggapu iti Dios ti tao a nangaramid iti 
daytoy, agsipud ta dina annuroten ti paglintegan iti Aldaw a Panaginana." 
Kinuna met ti dadduma, "Kasano ti pannakabalin ti maysa a managbasol 
nga agaramid kadagiti kakasta a nakaskasdaaw a pagilasiman?" Rimsua ti 
panagsusupadi kadagiti tattao. 17 Iti kasta, pinalutpot manen dagiti 


Fariseo, ti naimbagan a bulsek. "Imbagam nga isu ti nangpaimbag iti 
matam. Ania ti masaom maipapan kenkuana?" "Maysa a profeta," 
insungbatna. 18 Nupay kasta, saan a patien dagiti Judio a bulsek idi daytoy 
a tao, ket ita, makakitan. Isut gapuna nga inayabanda dagiti nagannak 
kenkuana. 19 "Anakyo kadi daytoy," sinaludsodda. "Agpayso aya a 
nayanak a bulsek? Apay ngarud a makakitan?" : 20 "Wen, anakmi 

daytoy," insungbat dagiti nagannak. "Ammomi a nayanak a bulsek. 21 
Ngem saanmi nga ammo no apay a makakitan. Saanmi met nga ammo no 
siasino ti nangpaimbag kenkuana. Isu ti pagsaludsodanyo ta nataengan 
metten. Ammona ti isungsungbatna!" 22 Sinao dagiti nagannak daytoy 
agsipud ta mabutengda kadagiti Judio. Nagnunummoan ngamin dagiti 
Judio a mapapanaw iti sinagoga ti siasinoman a mangibaga a ni Jesus ti 
Cristo. 23 Dayta ti gapuna a kinuna dagiti nagannak, "Nataenganen, isu ti 
pagsaludsodanyo!" 24 Inayabanda manen ti tao a nayanak a bulsek ket 
kinunada kenkuana, "Ikarim iti sangoanan ti Dios nga ibagam ti pudno! 
Ammomi a managbasol dayta a tao!" 25 "Diak ammo no managbasol 
wenno saan," insungbat ti napaimbag. "Daytoy ti ammok: Bulsekak idi, ket 
ita, makakitaakon!" 26 "Anta ti inaramidna kenka?" sinaludsodda. 

"Kasano ti panangpaimbagna kadagita matam?" 27 "Imbagak la ngaruden 
kadakayo, ngem didak met ipangag," insungbatna. "Apay a kayatyo manen 
a denggen? Kayatyo met kadi ti agbalin nga adalanna?" 28 Nagsasawanda 
ket kinunada, "Sika ti adalanna, ket dakami ti adalan m Moises. 29 
Ammomi a nagsao ti Dios ken ni Moises, ngem no maipapan iti dayta a 
tao, saanmi nga ammo ti naggapuanna!" 30 "Nakaskasdaaw unay daytoy!" 
insungbatna. "Saanyo nga ammo ti naggapuanna, ngem isu ti nangpaimbag 
kanak! 31 Ammotayo a saan nga ipangag ti Dios dagiti managbasol, ngem 
ipangagna dagiti tattao nga agraem kenkuana ken agaramid iti 
pagayatanna. 32 Manipud pannakaparsua ti lubong, awan pay nadamag a 
nanglukat kadagiti mata ti tao a nayanak a bulsek. 33 Awan ti mabalin nga 
aramiden dayta a tao, no saan a naggapu iti Dios.' 34 "Nayanak ken 
dimmakkelka iti basol, dakami ket ti isuromon?" insungbatda kenkuana ket 
pinapanawda iti sinagoga. 


Ti Naespirituan a Kinabulsek 


35 Nadamag ni Jesus a napapanaw iti sinagoga ti naimbagan a bulsek. Idi 
agsarakda, kinuna ni Jesus, "Mamatika kadi iti Anak ti Tao?" 36 "Ibagam 
kaniak no siasino, Apo, tapno mamatiak kenkuana!" insungbat ti lalaki. 37 
"Nakitamon," kinuna ni Jesus. "Isu ti kasasaom." 38 " Mamatiak Apo!" 
kinuna ti tao, ket nagparintumeng a nagdaydayaw ken Jesus. 39 Kinuna ni 
Jesus, "Immayak mangukom ditoy lubong tapno makakita dagiti bulsek, 
ket agbulsek dagiti makakita." 40 Nangngeg ti sumagmamano a Fariseo a 
naitallaong sadiay ti kinuna ni Jesus, ket sinaludsodda kenkuana, 
"Bulsekkami met kadi?" 41 "No bulsekkayo, awan koma ti 
pakabasolanyo," insungbat ni Jesus. "Ngem agsipud ta kunayo met a 
makakitakayo, adda latta basolyo." 


Ti Pangngarig maipapan iti Pagapunan dagiti Karnero 


10:1 Sinarita ni Jesus daytoy a pangngarig kadakuada: "Ibagak ti pudno 
kadakayo: Ti tao a saan a sumrek iti ruangan ti pagapunan dagiti karnero, 
ngem kumalay-at ketdi iti sabali a pagnaan, maysa a mannanakaw ken 
tulisan. 2 Ti sumrek iti ruangan, isu ti pastor dagiti karnero. 3 Isu ti 
ilukatan ti agayaywan iti ruangan. Mangngeg dagiti karnero ti timekna no 
awaganna dagiti nagnaganda, ket iruarna ida. 4 No mairuarna idan, magna 
nga umun-una iti sangoda, ket sumurot dagiti karnero, agsipud ta 
mailasinda ti timekna. 5 Saanda a sumurot iti sabali no dida ket itarayan, 
agsipud ta saanda nga ammo ti timekna." 6 Ngem saan a naawatan dagiti 
tattao ti kaipapanan daytoy a pangngarig. 


Ni Jesus ti Naimbag a Pastor 


7 Kinuna manen ni Jesus kadakuada, "Ibagak ti pudno kadakayo: Siak ti 
ruangan a pagserkan dagiti karnero. 8 Mannanakaw ken tulisan dagiti amin 
nga immay nga immun-una ngem siak, ngem saan a dinengngeg ida dagiti 
karnero. 9 "Siak ti ruangan. Maisalakanto ti siasinoman a sumrek kaniak. 


Sumrek ken rummuarto ket makasarakto iti pagaraban. 10 Umay ti tulisan 
tapno agtakaw, agpapatay ken agdadael. Immayak tapno maaddaanda iti 
biag nga awan pagkuranganna. 


Madadaan ti naimbag a pastor a mangipaay iti biagna gapu kadagiti 
karnero 


11 "Siak ti naimbag a pastor. Madadaan ti naimbag a pastor a mangipaay 
iti biagna gapu kadagiti karnero. 12 Ti makitangtangdan panawan ken 
itarayanna dagiti karnero no makitana nga umay ti lobo, ta saan a pastor 
ken saanna a kukua ida. 13 Agtaray ti makitangtangdan agsipud ta 
patangtangdanan laeng ket awan panangisakitna kadagiti karnero. 14-15 
"Siak ti naimbag a pastor. Am-ammonak ti Ama, ket am-ammok met. 
Am-ammok dagiti karnerok ket am-ammodak met. Madadaanak a 
mangipaay iti biagko gapu kadakuada. 16 Adda pay karnerok nga awan 
ditoy a pagapunan. Masapul a yaponko met ida. Ipangagdanto ti timekko, 
ket agbalindanton a maymaysa nga arban nga aywanan ti maymaysa a 
pastor. 17 "Ay-ayatennak ti Ama agsipud ta sisasaganaak a mangipaay iti 
biagko, tapno alaekto met laeng. 18 Awan ti makaala iti biagko. Itedko 
kas pagayatak. Adda kalintegak a mangited iti biagko, ket adda met 
kalintegak a mangala met laeng. Daytoy ti imbilin ti Amak nga aramidek." 
19 Rimsua manen ti panagsusupadi kadagiti Judio gapu kadagitoy a sao. 
20 Adu kadakuada ti nagkunkuna, "Linuganan ti demonio. Agmauyong! 
Apay a dumngegkayo kenkuana?" 21 Ngem kinuna ti dadduma, "Saan a 
kastoy ti panagsao ti linuganan ti demonio! Mabalin aya ti demonio ti 
mangted iti panagkita kadagiti bulsek?" 


Umsien dagiti Judio ni Jesus 


22 Tiempo ti lam-ek idi dumteng ti pannakarambak ti Fiesta ti Panagidaton 
idiay Jerusalem. 23 Magmagna hi Jesus iti Portico ni Solomon idiay 
Templo, 24 1di inaribungbongan dagiti Judio. "Kaanonto aya ti 
panangibagam iti pudno?" sinaludsodda kenkuana. "Ibagamon ti agpayso! 


Sika kadi ti Cristo?" 25 "Imbagakon kadakayo," insungbat ni Jesus, "ngem 
didak met patien. Dagiti aramidko babaen ti turay ni Amak ti 
mangpaneknek iti maipapan kaniak. 26 Ngem dikayo mamati, ta saan a 
dakayo ti karnerok. 27 Denggen dagiti karnerok ti timekko. Ammok ida, 
ket surotendak. 28 Ikkak ida iti biag nga agnanayon, ket pulos a didanto 
matay. Awan ti makarabsut kadakuada kaniak. 29 Natantan-ok ti inted 
kaniak ni Amak ngem dagiti isuamin, ket awan ti makarabsut kadakuada 
iti panangaywan ti Ama. 30 Ti Ama ken siak, maymaysa." 31 Pimmidut 
manen dagiti Judio kadagiti bato a panguborda kenkuana. 32 "Adu ti 
naimbag nga aramid nga impaaramid kaniak ti Ama," kinuna ni Jesus 
kadakuada. "Ania kadagitoy ti panguboranyo kaniak?" 33 "Saandaka a 
batoen gapu kadagiti naimbag nga aramid, no di ket gapu iti saom a 
maikontra iti Dios," insungbat dagiti Judio. "Maysaka la a tao, pagbalinem 
ketdin a Dios ta bagim!" 34 "Naisurat iti Lintegyo a kinuna ti Dios: 
Didiosenkayo!" insungbat ni Jesus. 35 "Ammotayo nga agnanayon a 
pudno ti kuna ti Nasantoan a Surat, ket inawagan ti Dios a didiosen dagiti 
tattao a nakaitedan ti saona. 36 No maipapan kaniak, pinilinak ti Ama ket 
imbaonnak ditoy lubong. Gapu ta kinunak a siak ti Anak ti Dios, kunayon a 
nagsaoak iti maikontra iti Dios? 37 No diak ar-aramiden dagiti aramid ni 
Amak, saan a masapul a patiendak. 38 Ngem no aramidek ida, uray no 
didak patien, patienyo koma dagiti ar-aramidko, tapno maammoanyo ket 
mapaneknekanyo nga adda ti Ama kaniak, ket addaak iti Ama." 39 
Pinanggepda manen a tiliwen ngem nakalapsut kadakuada. 40 Napan 
manen ni Jesus iti ballasiw ti karayan Jordan, iti disso a namumbuniagan ni 
Juan ket nagyan sadiay. 41 Adu a tao ti napan kenkuana. "Awan ti 
nakaskasdaaw a pagilasinan nga inaramid ni Juan," kinunada, "ngem 
pudno amin nga imbagana maipapan iti daytoy a tao." 42 Adu a tao sadiay 
ti namati kenkuana. 


Ti Ipapatay ni Lazaro 


11:1 Idiay Betania, ili a pagnaedan da Maria ken Marta nga agkabsat, 
masakit ni Lazaro a kabsatda. 2 (Daytoy a Maria ti nangibukbok idi iti 


bangbanglo kadagiti saka ti Apo sana pinunasan iti buokna. Ni kabsatna a 
Lazaro ti masakit.) 3 Nangibaon ngarud dagiti agkabsat iti 
mangipakaammo ken Jesus. "Apo," pinaibagada, "masakit ti patpatgem a 
gayyem." 4 Idi mangngeg ni Jesus daytoy, kinunana, "Saan nga ipitay ni 
Lazaro ti sakitna. Maaramid daytoy tapno maidaydayaw ti Dios, ket isunto 
met ti pakaidayawan ti Anak ti Dios." 5 Ay-ayaten ni Jesus dagiti 
agkakabsat a Marta, Maria ken Lazaro. 6 Nupay nadamagna a masakit ni 
Lazaro, nagyan pay laeng iti lugar a yanna iti dua nga aldaw. 7 
Kalpasanna, kinuna ni Jesus kadagiti adalanna, "Agsublitayo idiay Judea." 
8 "Maestro," insungbat dagiti adalan, "nabiit pay laeng a kayatdaka a 
batoen dagiti Judio. Ita inka manen sadiay?" 9 "Saan aya nga adda 
sangapulo ket dua nga oras iti agmalem?" kinuna ni Jesus. "Saan a 
maitibkol ti tao no magna iti aldaw, ta makitana ti silaw ti lubong. 10 
Ngem maitibkol no magna iti rabii, ta awan ti silaw kenkuana." 1 1 
Kalpasan ti panangibaga ni Jesus iti daytoy, insarunona a kinuna, 
"Matmaturog ni gayyemtayo a Lazaro, ngem innak riingen." 12 "Apo,' 
insungbat dagiti adalan, "no matmaturog laeng, umimbagto." 13 
Impagarupda a nagsao ni Jesus maipapan iti kadawyan at pannaturog, 
ngem kayatna a sawen a natayen ni Lazaro. 14 Iti kasta, inlawlawag ni 
Jesus kadakuada, "Natayen ni Lazaro, 15 Ngem gapu kadakayo, 
maragsakanak ta awanak iti yanna, tapno mamatikayo. Ala, intayon iti 
yanna." 16 Kinuna ni Tomas (a managan Singin) kadagiti kaduana nga 
adalan, "Intayo met tapno mairamantayo ken Maestro a matay!" 


! 


Ni Jesus ti Panagungar ken ti Biag 


17 Idi sumangpet ni Jesus, nadamagna nga uppat nga aldawen a naitanem 
ni Lazaro. 18 Agtallo a kilometro ti kaadayo ti Betania manipud 
Jerusalem, 19 ket adu a Judio ti napan nangliwliwa kada Marta ken Maria 
gapu Iti ipapatay ti kabsatda a lalaki. 20 Idi mangngeg ni Marta a 
sumungsungad ni Jesus, rimmuar a mangsabat kenkuana, ngem nagbati ni 
Maria iti uneg ti balay. 21 Kinuna ni Marta ken Jesus, "Apo, no addaka 
koma ditoy idi, saan koma a natay ni kabsatko! 22 Nupay kasta, ammok 


nga uray ita, ited ti Dios ti aniaman a dawatem kenkuana." 23 
"Mapagungarto ni kabsatmo," kinuna ni Jesus. 24 "Ammok a 
mapagungarto inton maudi nga aldaw," insungbat ni Marta. 25 "Siak ti 
panagungar ken ti biag," kinuna ni Jesus. "Ti siasinoman a mamati kaniak, 
uray pay no matay, agbiagto. 26 Ket ti siasinoman nga agbiag ken mamati 
kaniak, pulos a dinto matay. Patiem daytoy?" 27 "Wen, Apo," 
insungbatna. "Patiek a sika ti Cristo, ti Anak ti Dios nga umay ditoy 
lubong." 


Agsangit ni Jesus 


28 Apaman a naisao ni Marta daytoy, nagsubli ket inayabamna a sililimed 
ni Maria a kabsatna. "Adda ni Maestro," kinunana, "ket paayabannaka." 
29 Idi mangngeg ni Maria daytoy, rimmuar a dagus a mangsabat ken 
Jesus. 30 (Saan pay a nakadanon ni Jesus iti bario, ta adda pay laeng iti 
disso a nangsabatan kenkuana ni Marta.) 31 Idi tummakder ken rimmuar ni 
Maria, simmurot dagiti Judio nga adda iti balay a mangliwliwa kenkuana, 
ta impagarupda a mapan agsangit iti yan ti tanem. 32 Idi makadanon ni 
Maria iti yan ni Jesus, nagparintumeng iti sakaananna. "Apo," kinunana, 
"no addaka koma ditoy idi, saan koma a natay ni kabsatko!" 33 Nakita ni 
Jesus nga agsangsangit ni Maria ken uray pay dagiti Judio a kummuyog 
kenkuana. Natignay ti pusona ket kasta unay ti ladingitna. 34 "Sadino ti 
nangitanemanyo kenkuana?" sinaludsod ni Jesus. "Umaymo kitaen, Apo," 
insungbatda. 35 Nagsangit ni Jesus. 36 Iti kasta, kinuna dagiti Judio, 
"Kitaenyo ti napalalo a panangipategna kenkuana!" 37 Ngem kinuna dagiti 
dadduma kadakuada, "Saan aya nga isu ti nangted iti panagkita iti daydi 
bulsek? Dina koma met nabalinan nga inlisi ni Lazaro iti patay?" 


Mapagungar ni Lazaro 


38 Kasta unay manen ti ladingit ni Jesus idi umasideg iti tanem a rukib a 
naserraan iti bato. 39 "Ikkatenyo ti bato," imbilinna. Kinuna ni Marta a 
kabsat ti natay, "Apo, nabuyoken, ta uppat nga aldawnan a naitanem!" 40 


"Diak kadi imbaga kenka a no mamatika, makitamto ti dayag ti Dios?" 
kinuna ni Jesus. 41 Inikkatda ngarud ti bato. Timmangad ni Jesus ket 
kinunana, "Ama, agyamanak ta impangagnak. 42 Ammok nga ipangagnak 
a kanayon, ngem kunak daytoy gapu kadagiti tattao nga adda ditoy, tapno 
patienda nga imbaonnak." 43 Idi naisaonan daytoy, nagpukkaw. "Lazaro," 
kinunana, "rummuarka!" 44 Rimmuar ti natay a sipuputipot dagiti ima ken 
sakana iti lupot. Naabungotan ti rupana iti panio."warwaranyo," kinuna ni 
Jesus, "ket palubosanyo." 


Isikatda a Patayen ni Jesus 


45 Adu kadagiti Judio a napan kimmita ken Maria ti nakaimatang iti 
inaramid ni Jesus, ket namatida kenkuana. 46 Ngem napan ti dadduma 
kadakuada kadagiti Fariseo ket impadamagda ti inaramid ni Jesus. 47 Iti 
kasta, inummong dagiti Fariseo ken panguloen a papadi ti Sanhedrin. 
"Ania ti aramidentayo?" kinunada. "Adu ti nakaskasdaaw nga ar-aramiden 
daytoy a tao! 48 No baybay-antayo, mamatinto dagiti amin a tao 
kenkuana, ket umayto dagiti agtuturay a taga-Roma a mangdadael iti 
Templo ken iti entero a nasiontayo!" 49 Ngem nagsao ti maysa kadakuada 
nga agnagan Caifas, ti Kangatoan a Padi iti dayta a tawen. "Awan a pulos 
ti ammoyo," kinunada. 50 "Saanyo aya a maawatan a nasaysayaat no 
matay ti maysa gapu iti amin a tao, ngem ti madadael ti entero a nasion?" 
51 (Saamna a sinao daytoy a naknakemna, ngem agsipud ta isu ti 
Kangatoan a Padi iti dayta a tawen, impadtona ti ipapatay ni Jesus a 
maipaay kadagiti Judio 52 ket saan laeng a gapu kadakuada no di ket 
tapno pagkaykaysaenna dagiti amin a naiwaraswaras nga annak ti Dios.) 
53 Iti kasta, manipud iti dayta nga aldaw, nagtutulagan dagiti agtuturay a 
Judio a papatayenda ni Jesus. 54 Isut gapuna a saanen a nagnagna a 
silalatak ni Jesus idiay Judea, ngem pimmanaw sadiay ket napan iti disso 
nga asideg iti let-ang, iti ili a managan Efraim. Nagyan sadiay agraman 
dagiti adalan. 55 Asideg idin ti Fiesta ti Paskua dagiti Judio. Simmang-at 
idiay Jerusalem dagiti adu a tattao a naggapu kadagiti barbario tapno 
aramidenda ti seremonia ti pannakadalus sakbay ti Fiesta. 56 Sinapsapulda 


ni Jesus ket idi naguurnongda idiay Templo, nagsisinnaludsodda, "Ania ti 
makunayo? Umay ngata makifiesta?" 57 Imbilin dagiti panguloen a papadi 
ken dagiti Fariseo a no adda makaammo iti yan ni Jesus, ipakaammona 
koma tapno patiliwda. 


Maibukbok ti Bangbanglo ken Jesus idiay Betania 


12:1 Innem nga aldaw sakbay ti Fiesta ti Paskua, idi mapan ni Jesus idiay 
Betania nga ili ni Lazaro, daydi lalaki a pinagungarna. 2 Insaganaanda 
sadiay iti pangrabii. Nagserbi ni Marta ket maysa ni Lazaro a nakisango 
ken Jesus iti panganan. 3 Iti saan a mabayag, nangala ni Marta iti 
sangabotelia a bangbanglo a nangina a naaramid iti pasig a nardo. 
Imbukbokna kadagiti saksaka ni Jesus sana pinunasan iti buokna. Napno ti 
entero a balay iti ayamuom ti bangbanglo. 4 Ngem nagsao ni Judas 
Iscariote (ti mangliputto kenkuana), maysa kadagiti adalan ni Jesus. 5 
"Apay a di nailako daytoy a bangbanglo iti tallogasut a pisos a maited 
koma kadagiti napanglaw?" kinunana. 6 Sinaona daytoy, saan a gapu ta 
isakitna dagiti napanglaw, no di ket gapu ta mannanakaw, ken agsipud ta 
isu ti agigiggem iti kuarta, mabalinna la ti mangala. 7 Ngem kinuna ni 
Jesus, "Palubosam! Bay-am ta aramidenna daytoy a maipaay iti aldaw a 
pannakaitanemko. 8 Kankanayon nga adda dagiti napanglaw iti dennayo, 
ngem saan a kankanayon nga addaak iti arpadyo." 


Isikatda a Patayen ni Lazaro 


9 Adu kadagiti Judio ti nakadamag nga adda ni Jesus idiay Betania. Iti 
kasta, napanda sadiay, saan laeng a gapu ken Jesus, no di pay ket tapno 
kitaenda ni Lazaro a pinagungarna. 10 Isut gapuna a nagtutulag dagiti 
panguloen a papadi a patayenda met ni Lazaro, 11 ta gapu kenkuana, adu 
kadagiti Judio ti simmina kadagiti panguloda ket namatida ken Jesus. 


Ti Sibaballigi nga Iseserrek ni Jesus idiay Jerusalem 


12 Iti sumuno nga aldaw, nadamag dagiti adu a tattao a napan nakipaskua 


a sumungsungad ni Jesus idiay Jerusalem. 13 Iti kasta, nagalada kadagiti 
sangsanga ti palma ket napanda simmabat kenkuana. "Madaydayaw ti 
Dios!" impukpukkawda. "Bendisionan koma ti Dios ti umay iti nagan ti 
Apo! Bendisionan koma ti Dios ti Ari ti Israel!" 14 Nakasarak ni Jesus iti 
urbon ti asno ket nagsakayanna, kas kuna ti Nasantoan a Surat: 15 "Dika 
agbuteng, siudad ti Sion! Ita, umayen kenka ti Arim, A sisasakay iti urbon 
ti asno." 16 Iti dayta a kanito, saan a naawatan dagiti adalanna ti 
kaipapanan daytoy, ngem idi naitan-oken ni Jesus, nalagipda a naisurat ti 
kasta maipapan kenkuana ket naaramid daytoy kenkuana. 17 Dagidi tattao 
a nakaimatang ken Jesus idi awaganna ni Lazaro iti tanem ket 
pinagungarna, impadamagda ti napasamak. 18 Dayta ti gapuna nga adu a 
tattao ti napan simmabat kenkuana, agsipud ta nadamagda nga inaramidna 
daytoy a nakaskasdaaw a pagilasinan. 19 Isut gapuna a kinunkuna dagiti 
Fariseo, "Makitayo, awan ti maaramidtayo! Kitaenyo, sumursurot 
kenkuana ti sangalubongan!" 


Sapulen Sumagmamano a Griego ni Jesus 


20 Adda sumagmamano a Griego a napan nagdaydayaw idiay Jerusalem 
bayat ti Fiesta. 21 Napanda ken Felipe a tega-Betsaida, iti probinsia ti 
Galilea. "Apo," kinunada, "kayatmi koma a kitaen ni Jesus." 22 Napan 
imbaga ni Felipe daytoy ken Andres, ket napanda a dua ken Jesus tapno 
ipakaammoda kenkuana. 23 Kinuna ni Jesus kadakuada, "Dimtengen ti 
oras a maitan-ok ti Anak ti Tao. 24 Ibagak ti pudno kadakayo: Saan nga 
umadu ti maysa a bukel ti trigo no di maregreg iti daga ket matay. Ngem 
no matay, agbunga iti adu. 25 Ti agayat iti biagna, mapukawnanto, ket ti 
gumura iti biagna ditoy lubong, salimetmetannanto iti biag nga agnanayon. 
26 Ti siasinoman nga agserbi kaniak, masapul a surotennak, ta no sadino ti 
yanko, aadanto met sadiay ti adipenko. Ti siasinoman nga agserbi kaniak, 
padayawanto ti Ama." 


Ipakaammo ni Jesus ti Ipapatayna 


27 Intuloy ni Jesus ti nagsao: "Ita, mariribukak. Anianto ti sawek? Kunakto 
kadi, 'Ama, ilisinak koma iti daytoy nga oras”? Ngem daytoy ti inayak, 
tapno lasatek daytoy nga oras ti panagsagaba. 28 O Ama, itan-okmo ti 
naganmo!" Ket kinuna ti maysa a timek a naggapu sadi langit, "Intan- 
okkon, ket itan-okkonto manen!" 29 Nangngeg dagiti tattao nga 
agtaktakder sadiay ti timek ket impagarupda a naggurruod. "Kinasao ti 
maysa nga anghel!" kinuna ti dadduma. 30 Ngem kinuna ni Jesus 
kadakuada, "Nagsao daytoy a timek saan a gapu kaniak, no di ket gapu 
kadakayo. 31 "Itan ti pannakaukom daytoy a lubong. Itan ti 
pannakaparmek agturay iti daytoy a lubong. 32 Inton maibayogak ditoy 
daga, guyugoyekto nga umay kaniak dagiti amin a tattao." 33 (Kinunana 
daytoy a pangipakaammo no kasano ti ipapatayna.) 34 "Kuna ti Linteg nga 
agbiag nga agnanayon ti Cristo," insungbat dagiti tattao. "Apay a kunam a 
masapul a maibayog ti Anak ti Tao? Siasino daytoy nga Anak ti Tao?" 35 
"Bassit laengen a tiempo ti kaadda ti silaw kadakayo," insungbat ni Jesus. 
"Agawaanyo ti agbiag ta adda pay la ti silaw kadakayo tapno dinakayo 
makamakam ti sipnget. Ta ti magna iti sipnget, dina ammo ti 
turturongenna. 36 Ngarud, mamtikayo iti silaw bayat ti kaaddana 
kadakayo tapno agbalinkayo a tattao ti lawag." 


Ti Saan a Panamati dagiti Judio 


Idi naisaon ni Jesus daytoy, pimmanaw ket inlemmengamna ida. 37 Uray 
no inaramidna amin dagitoy a nakaskasdaaw a pagilasinan iti imatangda, 
saanda a namati kenkuana, 38 tapno matungpal ti kinuna ni profeta Isaias: 
"Apo, siasino ti namati iti mensahe nga inkasabami? Siasino ti 
nangipakitaan ti Apo iti pannakabalinna?" 39 Gapu iti daytoy, saanda a 
nabalinan ti namati, ta kinuna pay ni Isaias: 40 "Pinagbulsek ti Dios dagiti 
matada, Kinullaapanna dagiti isipda, Tapno saanda a makakita, Ken 
saanda a makaawat, Ket saanda nga agsubli kaniak, Tapno paimbagek 
ida." 41 Kinuna ni Isaias daytoy ta nakitana ti dayag ni Jesus, ket nagsao iti 
maipapan kenkuana. 42 Nupay kasta, adu kadagiti agtuturay a Judio ti 
namati ken Jesus, ngem saanda nga inlatlatak gapu iti butengda kadagiti 


Fariseo, amangan no mapagtalawda iti sinagoga. 43 Ad-adda nga ayatenda 
ti pammadayaw dagiti tattao ngem ti pammadayaw ti Dios. 


Ti Pannkaukom gapu iti Sao ni Jesus 


44 Impigsa ni Jesus ti nagsao: "Ti mamati kaniak, saan la a sisiak ti 
patienna, no di pay ket ti nangibaon kaniak. 45 Ti makakita kaniak, 
makitana met ti nangibaon kaniak. 46 Immayak ditoy lubong a kas silaw 
tapno saan nga agtaeng iti sipnget dagiti amin a mamati kaniak. 47 Saanko 
nga ukomen ti siasinoman a dumngeg iti mensahek ngem dina met 
tungpalen, ta diak immay tapno ukomek ti lubong no di ket tapno 
isalakanko. 48 Adda mangukom iti mangumsi kaniak ken iti di umawat iti 
mensahek. Ti sao nga imbalikasko ti mangukomto kenkuana iti maudi nga 
aldaw! 49 Wen, ta diak nagsao iti bukbukodko a turay ho di ket imbilin ti 
Ama a nangibaon kaniak no ania ti sawek ken ibagak. 50 Ket ammok a 
makaited iti biag nga agnanayon ti bilinna. Ngarud, no ania ti sawek, 
sawek kas imbilm kaniak ti Ama." 


Buggoan ni Jesus ti Saka dagiti Adalanna 


13:1 Kasangoanan ti Fiesta ti Paskua, ammo ni Jesus a dimtengen ti 
tiempo nga ipapanawna ditoy lubong ken isusublina iti Ama. Inay-ayatna 
dagiti tattaona ditoy lubong, wen, inayatna ida agingga iti panungpalan. 2 
Madama idi ti panangrabii ni Jesus ken dagiti adalanna. Inserrek ti Diablo 
iti panunot ni Judas nga anak ni Simon Iscariote a liputannani Jesus. 3 
Ammo ni Jesus nga inted ti Ama kenkuana ti naan-anay a pannakabalin. 
Ammona met anaggapu iti Dios ket agsublinto iti Dios. 4 Iti kasta, 
timmakder ni Jesus iti panganan ket inikkatna ti kagayna sa nangibarikes iti 
tualia. 5 Kinargaamna ti maysa a palanggana iti danum ket binuggoamna ti 
saka dagiti adalan sana pinunasan ida iti imbarikesna a tualia. 6 Idi 
dumanon ni Jesus ken ni Simon Pedro, kinuna ni Pedro, "Apo, buggoam 
aya dagiti sakak?" 7 "Saanmo pay a maawatan ita no ania ti ar-aramidek, 
ngem maawatamto met laeng," insungbat ni Jesus. 8 Kinuna ni Pedro, 


"Uray kaano, dimonto buggoan dagiti sakak!" "Nodiak buggoan dagiti 
sakam, saankan a maibilang nga adalak," insungbat ni Jesus. 9 "Apo," 
kinuna ni Simon Pedro, "saan la ngarud a dagitoy sakak, ngem uray pay 
dagiti imak ken ti ulok!" 10 Kinuha ni Jesus, "Ti nakadigusen saama a 
masapul ti agbuggo, ta nadalusen, malaksid dagiti sakana. Nadaluskayo 
amin - malaksid ti maysa." 11 (Ammon ni Jesus ti mangliput kenkuana, 
isut gapuna a kinunana, "Nadaluskayo amin, malaksid ti maysa.") 12 Idi 
nabuggoanen ni Jesus dagiti sakada, nagkagay manen ket nagsubli iti 
lugarna iti panganan. "Maawatanyo kadi ti kalkalpasko nga inaramid 
kadakayo?" sinaludsodna. 13 "Awagandak iti Maestro ken Apo, ket umno 
ti kunayo, ta pudno met. 14 Ngarud, no siak nga Apo ken Maestroyo, 
binuggoak dagiti sakayo, rebbengyo met ti agbibinnuggo iti saka. 15 Ta 
inikkankayo iti pagtuladan tapno aramidenyo met ti kas iti inaramidko 
kadakayo. 16 Ibagak ti pudno kadakayo: Saan a natantan-ok ti adipen 
ngem ti apona. Saan met a natantan-ok ti naibaon ngem ti nangibaon 
kenkuana. 17 Ita, ammoyon daytoy a kinapudno, nagasatkayo no 
aramidenyo! 18 "Saan a dakayo amin ti pakaiturongan dagiti sasawek, 
ammok dagiti pinilik. Ngem masapul a matungpal ti adda a naisurat, 
'Kinugtarannak ti nakipangan kaniak.' 19 Ibagakon kadakayo daytoy 
sakbay a maaramid tapno inton mapasamak, mamatikayo a siak ti Cristo. 
20 Ibagak ti pudno kadakayo: Ti umawat iti siasinoman nga ibaonko, 
awatennak met, ket ti umawat kaniak, awatenna met ti nangibaon kaniak." 


Ipakaammo ni Jesus ti Pannakaliputna 


21 Kasta unay ti pannakariribuk ni Jesus idi nasaonan daytoy. Iti kasta, 
kinunana nga inlawlawag, "Ibagak ti pudno kadakayo: Maysanto kadakayo 
ti mangliput kaniak." 22 Nagkikinnita dagiti adaian ta dida ammo no 
siasino kadakuada ti sarsaritaenna. 23 Agtugtugaw iti abay ni Jesus ti 
maysa kadagiti adalan, daydi indumdumana nga inayat. 24 Sineniasan ni 
Simon Pedro dayta nga adalan ket kinunana, "Saludsodem man kenkuana 
no siasino kadatayo ti sarsaritaenna." 25 Immasideg dayta nga adalan ket 
nagsadag ken Jesus sana dinamag, "Siasino ti kunam, Apo?" 26 "Ti 


pangtedakto iti isawsawko a tinapay," insungbat ni Jesus. Nangala ngarud 
iti tinapay ket insawsawna sana inted ken Judas nga anak ni Simon 
Iscariote. 27 Apaman a naisakmol ni Judas ti tinapay, simrek ni Satanas 
kenkuana. "Aramidem a dagus ti masapul nga aramidem," kinuna ni Jesus 
kenkuana. 28 Saan a naawatan dagiti sisasango iti lamisaan no apay a 
kasta ti imbaga ni Jesus ken ni Judas. 29 Agsipud ta ni Judas ti agig-iggem 
iti kuarta, impagarup ti dadduma kadagiti adalan nga imbaga ni Jesus 
kenkuana a mapan gumatang iti kasapulanda iti fiesta, wenno mangted 
kadagiti napanglaw. 30 Idi nakan ni Judas ti tinapay, rimmuar a dagus. 
Rabii idi. 


Ti Baro a Bilin 


31 Idi nakapanawen ni Judas, kinuna ni Jesus: "Maitan-ok itan ti Anak ti 
Tao, ket maitan-ok met ti Dios kenkuana. 32 Ket no maitan-ok ti Dios 
kenkuana, ti Dios met laeng ti mangitan-ok iti Anak ti Tao, ket 
aramidennanto a dagus. 33 Annakko, bassit laengen a tiempo ti kaaddak 
kadakayo. Sapulendakto, ket kas iti imbagak kadagiti Judio, kunak met ita 
kadakayo, 'Dikay makaumay iti papanak.' 34 "Adda baro a bilin nga itedko 
kadakayo: Agiinnayatkayo. Kas iti panagayatko kadakayo, kasta met 
koma ti panagiinnayatyo. 35 No agiinnayatkyo, maammoanto ti amin a tao 
a dakayo dagiti adalak." 


Ipakaammo ni Jesus ti Panaglibak ni Pedro 


36 "Apo," sinaludsod ni Simon Pedro ken Jesus, "sadino ti papanam?" 
"Dimo mabalin ti sumurot kaniak ita, ngem sumurotkanto met laeng," 
insungbat ni Jesus. 37 "Apo, apay a diak mabalin ti sumurot kenka ita?" 
kinuna ni Pedro. "Sisasaganaak a matay gapu kenka!" 38 "Ania! 
Sisasaganaka a matay gapu kaniak?" insungbat ni Jesus. "Ibagak ti pudno 
kenka: Sakbay nga agtaraok ti kawitan, mamitlonton nga inlibaknak." 


Ni Jesus ti Dalan nga Agturong iti Ama 


14:1 Kinuna ni Jesus kadakuada: "Saankayo a madanagan ken 
mariribukan, mamatikayo iti Dios, mamatikayo met kaniak. 2 Adu ti 
pagyanan idiay balay ni Amak, ket innak mangisagana iti pagyananyo. 
Diak koma ibaga daytoy kadakayo no saan a pudno. 3 Kalpasan ti 
ipapanko panangisagana iti pagyananyo, umaykayto alaen tapno addakayo 
met iti yanko. 4 Ammoyo ti dalan nga agturong iti papanak." 5 "Apo," 
kinuna ni Tomas, "saanmi nga ammo no sadino ti papanam, kasano ngarud 
nga ammomi ti dalan?" 6 "Siak ti dalan, ken ti pudno, ken ti biag, awan ti 
makapan iti Ama no di magna kaniak," insungbat ni Jesus. 7 "Ita, ta 
am-ammodakon, am-ammoyo metten ni Amak; ket manipud ita, am-ammo 
ken nakitayon." 8 Kinuna ni Felipe, "Apo, ipakitam man kadakami ti Ama, 
umanayen dayta kadakami." 9 "Nabayagen a nakikadkaduaak kadakayo, 
Felipe, ngem dinak pay la gayam am-ammo? insungbat ni Jesus. "Ti 
nakakita kaniak, nakitana metten ti Ama. Apay a kunam pay laeng nga 
ipakitak kadakayo ti Ama? 10 Dimo kad patien nga addaak iti Ama ket ti 
Ama adda kaniak? Saan a naggapu kaniak dagiti insaok kadakayo, ngem ti 
Ama nga agtaeng kaniak, aramidenna dagiti aramidna. | | Mamatikayo 
nga addaak iti Ama ket adda met ni Ama kaniak, no saan, mamatikayo 
gapu kadagitoy nga aramid. 12 Ibagak ti pudno kadakayo: Ti mamati 
kaniak, aramidennanto met dagiti aramidek, wen, dakdakkelto pay ngem 
dagitoy ti aramidemna ta innak iti Ama. 13 Aramidekto ti aniaman a 
dawatenyo iti naganko tapno maitan-ok ti Ama babaen ti Anak. 14 No 
adda aniaman a dawatenyo kaniak iti naganko, aramidekto." 


Ti Naikari nga Espiritu Santo 


15 Intuloy ni Jesus ti nagsao: "No ayatendak, tungpalenyo dagiti bilinko. 
16 Agdawatakto iti Ama ket ikkannakayto iti sabali a Mamagbaga, nga isu 
ti Espiritu ti kinapudno nga agtaeng kadakayo iti agnanayon. 17 Saan a 
mabalin nga awaten ti lubong daytoy nga Espiritu, agsipud ta saanna a 
makita wenno am-ammo. Ngem isu am-ammoyo, ta agtaeng kadakayo ket 
adda kadakayo. 18 "Dikayto baybay-an a dakdakayo. Agsubliakto met 
laeng kadakayo. 19 Bassit laengen a tiempo ket dinakto makitan ti lubong, 


ngem dakayo, makitadakto, ket gapu ta agbiagak, agbiagkayto met. 20 
Inton dumteng dayta nga aldaw, maammoanyonto nga addaak ken Amak, 
ket addakayo kaniak, kas iti kaaddak kadakayo. 21 "Ti umawat ken 
mangtungpal kadagiti bilinko, isu ti agayat kaniak. Ti agayat kaniak, 
ayatento ni Amak ket ayatekto met ken agparangakto kenkuana." 22 
Kinuna ni Judas (saan a ni Judas Iscariote), "Apo, apay nga agparangka 
kadakami a saan ket nga iti lubong?" 23 "Ti agayat kaniak, tungpalennanto 
dagiti saok," insungbat ni Jesus. "Ayatento ni Amak, ket siak ken ti Ama 
umaykamto agtaeng kenkuana. 24 Ti di agayat kaniak, dina tungpalen 
dagiti saok. Saan a nagtaud kaniak ti sao a nangngegyo, no di ket naggapu 
iti Ama a nangibaon kaniak. 25 "Ibagak daytoy ita ta addaak pay 
kadakayo. 26 Ti Mamagbaga nga ibaonto ti Ama iti naganko, isu ti 
Espiritu Santo. Isuronakayto iti amin a banag ken ipalagipnanto dagiti amin 
nga imbagak kadakayo. 27 "Talna ti ibatik kadakayo. Ti talnak ti itedko 
kadakayo. Ngem saan a kas iti pannangted ti lubong ti pannangtedko 
kadakayo. Dikay madanagan ken mariribukan. Dikay agbuteng. 28 
Nangngegyo ti imbagbagak kadakayo a pumanawak ngem agsubliakto 
met laeng kadakayo. No inay-ayatdak, agragsakkayo koma ta mapanak iti 
Ama, ta natantan-ok ti Ama ngem siak. 29 Naibagakon daytoy kadakayo 
sakbay a maaramid, tapno inton mapasamak, mamatikayo. 30 Diak 
makapagbayagen a makisao kadakayo, ta umayen ti agturay iti daytoy a 
lubong. Saannak nga iturayan, 3 | ngem masapul a maammoan ti lubong 
nga ayatek ti Ama. Dayta ti gapuna nga aramidek ti amin nga ibilinna 
kaniak. "Ala, umaykayon ket pumanawtayo ditoy." 


Ni Jesus ti Pudno a Puon ti Ubas 


15:1 Intuloy mi Jesus ti nagsao: "Siak ti pudno o a puon ti ubas, ket ni 
Amak ti agay-aywan. 2 Ikkatenna dagiti amin a sanga a di agbunga. 
Dalusanna dagiti agbungbunga a sanga tapno ad-adu ti maibungada. 3 
Nadaluskayon gapu iti saok kadakayo. 4 Agtalinaedkayo kaniak ket 
agtalinaedak met kadakayo. No saankayo a maikamang kaniak, dikay 
makapagbunga a kas iti sanga a saan a makapagbunga no di maikamang iti 


puon. 5 "Siak ti puon ti ubas, dakayo dagiti sanga. Ti agtaeng kaniak ket 
siak kenkuana, adunto ti maibungana, ta no awanak, awan ti maaramidyo. 
6 Ti saan nga agtaeng kaniak, maibelleng iti ruar a kas iti sanga ket 
magango, maurnong dagiti kakasta ket maipuorda. 7 No agtaengkayo 
kaniak, ket agtaeng dagiti saok kadakayo, dawatenyo ti aniaman a 
kayatyo, ket maitedto kadakayo. 8 Ti pakaitan-okan ni Amak isu daytoy: 
Agbungakayo iti adu. Agbalinkayo nga adalak. 9 Ayatenkayo a kas iti 
panagayat ti Ama kaniak, agtalinaedkayo iti ayatko. 10 No tungpalenyo 
dagiti bilinko, agtalinaedkayo iti ayatko a kas iti panangtungpalko kadagiti 
bilin ni Amak ket agtaengak iti ayatna. 11 "Imbagak daytoy tapno ti 
ragsakko adda koma kadakayo ket naan-anay koma ti ragsakyo. 12 
Daytoy ti bilinko: Agiinnayatkayo a kas iti panagayatko kadakayo. 13 Ti 
katan-okan nga ayat nga ipakita ti maysa a tao isut panangipaayna iti 
biagna para kadagiti gagayyemna. 14 Dakayo dagiti gagayyemko no 
tungpalenyo ti ibilinko. 15 Saanen nga adipen ti pangawagko kadakayo, ta 
saan nga ammo ti adipen ti ar-aramiden ti apona. Ngem awagankayo iti 
gagayyem ta impakaammok kadakayb ti amin a nangngegko ken Amak. 
16 Saan a dakayo ti nangpili kaniak, no di ket siak ti nangpili kadakayo. 
Dinutokankayo a mapan ken agbunga iti adu, ket manayon koma ti 
bungayo. Iti kasta, itedto ti Ama kadakayo ti aniaman a dawatenyo 
kenkuana iti naganko. 17 Daytoy ngarud ti bilinko kadakayo: 
Agirinayatkayo." 


Ti Gura ti Lubong 


18 Kinuna pay ni Jesus: "No guraennakayo ti lubong, laglagipenyo a siak ti 
immuna a ginurana. 19 No kukuanakayo ti lubong, ayatennakayo koma ti 
lubong a kas kukuana. Ngem saankayo a taga-lubong, no di ket pinilikayo 
manipud ditoy lubong, ket daytoy ti gapuna a guraennakayo. 20 
Laglagipenyo ti imbagak kadakayo a saan a natantan-ok ti adipen ngem ti 
apona. No indadanesdak, idadanesdakayto met. No tinungpalda ti saok, 
tungpalendanto met ti saoyo. 21 Ngem aramidendanto amin daytoy 
kadakayo ta kukuakayo, saanda ngamin nga ammo ti nangibaon kaniak. 22 


Awan koma ti pakabasolanda no saanak nga immay ken nagsao 
kadakuada. Ngem ita, awanen ti pagpambarda kadagiti basbasolda. 23 Ti 
gumura kaniak, guraenna met ti Amak. 24 Awan koma ti pakabasolanda 
no diak inaramid iti imatangda dagiti banag nga awan sabali a 
makaaramid. Ngem ita, nakitadan ti inaramidko ket guraendakami a dua 
ken Amak. 25 Nupay kasta, mapasamak ti kastoy tapno matungpal ti 
naisurat iti Lintegda: 'Guraendak nga awan gapgapuna.' 26 "Umayto ti 
Mamagbaga - isu ti Espiritu ti kinapudno nga aggapu iti Ama. Ibaonkonto 
kadakayo nga aggapu iti Ama, ket agsaonto iti maipapan kaniak. 27 
Agsaokayto met iti maipapan kaniak, ta nakikadkaduakayo kaniak 
manipud idi damo. 


16:1 "Imbagak daytoy kadakayo tapno dikayto sumina. 2 
Pagtalawendakayto kadagiti sinagogada. Umayto ti tiempo nga ipagarup ti 
pumatay kadakayo nga aramidenna daytoy a kas pagserbi iti Dios. 3 
Aramidendanto dagitoy kadakayo ta dida am-ammo ti Ama wenno siak. 4 
Ngem 1mbagak daytoy kadakayo tapno inton dumteng ti tiempoda a 
mangaramid kadagitoy, malagipyonto a naisaokon kadakayo." 


Ti Trabaho ti Espiritu Santo 


Intuloy ni Jesus ti nagkuna: "Diak insigsigud nga imbaga dagitoy 
kadakayo, agsipud ta addaak pay idi kadakayo. 5 Ngem ita ta innakon iti 
nangibaon kaniak, awan kadakayo ti agsaludsod no sadino ti papanak. 6 
Ket ita ta imbagakon kadakayo, agladingitkayo. 7 Ngem ibagak ti pudno 
kadakayo: Pagimbaganyo met laeng no pumanawak, ta no diak pumanaw, 
dinto umay kadakayo ti Mamagbaga. Ngem no pumanawak, ibaonkonto 
kadakayo. 8 Ket inton umay, babalawennanto ti biddut dagiti tattao 
maipapan iti basol, iti kinapudno, ken iti panangukom iti lubong. 9 
Nagbiddutda maipapan iti basol, agsipud ta saanda a mamati kaniak. 10 
Nagbiddutda maipapan iti kinapudno, agsipud ta mapanak ken Ama ket 
didakto makitan. | | Nagbiddutda maipapan iti panangukom, agsipud ta 
naukomen ti agturay daytoy a lubong. 12 "Adu pay ti ibagak kadakayo, 


ngem diyo pay kabaelan nga awaten ita. 13 Ngem inton umay ti Espiritu ti 
kinapudno, idalannakayto iti amin a kinapudno. Dinto agsao a bukbukodna, 
no di ket ibagananto dagiti nangngegna, ket ipakaammonanto kadakayo 
dagiti mapasamak. 14 Itan-oknakto, ta idanonnanto ti kayatko nga ibaga 
kadakayo. 15 Kukuak amin a kukua ti Ama, daytoy ti gapuna a kinunak 
nga idanonto ti Espiritu ti kayatko nga ibaga kadakayo." 


Agbalinto a Ragsak ti Ladingityo 


16 Kinuna pay ni Jesus: "Iti saan a mabayag, didakton makita, ngem 
kalpasan met la ti bassit a tiempo, makitadakto manen." 17 Kinuna ti 
sumagmamano nga adalanna kadagiti kaduada, "Ania ti kayatna a sawen ti 
imbagana nga iti saan a mabayag, ditayton makita, ngem kalpasan imet la 
ti bassit a tiempo, makitatayto manen? Kinunana pay, 'Agsipud ta mapanak 
ken Amak."" 18 Iti kasta, nagsisinnaludsodda, "Ania ti kayatna a sawen ti 
Iti saan a mabayag'? Saanmi a maawatan ti ibagbagana!" 19 Gapu ta 
ammo ni Jesus a kayatda a pagsaludsodan, kinunana kadakuada, 
"Agsisinnaludsodkayo kadi gapu iti saok nga 'Iti saan a mabayag, didakton 
makita, ngem kalpasan met la ti bassit a tiempo, makitadakto manen”? 20 
Ibagak ti pudno kadakayo: Agsangit ken agdung-awkayto, ngem 
agragsakto ti lubong. Agladingitkayo ngem agbalinto a ragsak ti 
ladingityo. 21 Agdanag ti babai no agpasikalen, ta dimtengen ti 
panagpasngayna, ngem no maipasngaynan ti ubing, malipatannan ti rigatna 
gapu iti ragsakna ta nayanak ti maysa a maladaga ditoy lubong. 22 Kasta 
met kadakayo: Agladingitkayo ita, ngem makitakayto manen ket 
agragsakkayto. Wen, iti ragsak nga awan makaikkat kadakayo. 23 "Inton 
dumteng dayta nga aldaw, saanton a siak ti pagdawatanyo. Ibagak ti pudno 
kadakayo: Itedto ti Ama ti aniaman a dawatenyo kenkuana iti naganko. 24 
Agpapan ita, awan pay ti dinawatyo iti naganko. Agdawatkayo ket 
umawatkayto tapno naan-anay ti ragsakyo." 


Naparmeken ti Lubong 


25 Intuloy ni Jesus ti nagsao: "Imbagak dagitoy kadakayo babaen dati 
pangngarig. Ngem dumtengto ti tiempo a diak aramaten ti pangngarig no 
makisaoak kadakayo. Ipakaammokton a silalawag kadakayo ti maipapan 
iti Ama. 26 Inton dumteng dayta nga aldaw, agdawatkayto kenkuana iti 
naganko. Diak ibaga nga idawdawatankayto kenkuana 27 ta ayatennakayo 
a mismo ti Ama. Wen, ayatennakayo, agsipud ta ay-ayatendak ken 
patienyo a naggapuak iti Dios. 28 Naggapuak iti Ama ket immayak ditoy 
lubong. Ita, panawakon ti lubong ket agsubliak iti Ama." 29 Kinuna dagiti 
adalanna, "Kitaem, dimo inusar ti pangngarig, ket nalawag ti panagsaom. 
30 Ita, ammomin nga ammom amin. Saanmo a masapul ti uray siasino nga 
agsaludsod kenka. Daytoy ti pamatianmi a naggapuka iti Dios." 31 
"Mamatikayo itan?" kinuna ni Jesus. 32 "Umayen ti oras, ket dimtengen. 
Mawarawarakayto amin, tunggal maysa mapan iti balayna ket baybay- 
andakton nga agmaymaysa. Ngem iti kinapudnona, saanak iiga 
agmaymaysa agsipud ta adda kaniak ti Ama. 33 Imbagak daytoy 
kadakayo tapno adda talnayo iti pannakikaduayo kaniak. Parigatennakayto 
ti lubong, ngem papigsaenyo ti nakemyo! Naparmekkon ti lubong!" 


Idawdawatan ni Jesus dagiti Adalanna 


17:1 Kalpasan ti panangisao m Jesus iti daytoy, timmangad sadi langit. 
"Ama," kimunana, "dimtengen ti oras. Itan-okmo toy Anakmo tapno 
itan-oknaka met. 2 Ta inikkam iti pannakabalin nga agturay kadagiti amin 
a tattao tapno ikkanna met iti biag nga agnanayon dagiti amin nga intedmo 
kenkuana. 3 Ket daytoy ti biag nga agnanayon: Ti pannakaammo dagiti 
tattao kenka a kakaisuna a pudno a Dios, ken ti pannakaammoda ken 
Jesu-Cristo nga imbaonmo. 4 Indaydayawka ditoy daga. Lineppasko ti 
trabaho nga intedmo nga aramidek. 5 Ama, itan-oknak ita iti imatangmo, 
kas iti panangitan-okmo kaniak idi addaak iti dennam sakbay a naparsua 
daytoy lubong. 6 "Impakaammoka kadagiti tattao nga intedmo kaniak 
ditoy lubong. Kukuam ida, ket intedmo ida kaniak. Tinungpalda ti saom, 7 
ket ita, ammodan a naggapu kenka dagiti amin nga intedmo kaniak. 8 Ta 
intedko kadakuada ti sao nga intedmo kaniak, ket inawatda. Ammoda a 


pudno a naggapuak kenka ket patienda nga imbaonnak. 9 'Tdawdawatak 
ida. Saanko nga idawdawatan ti lubong no di ket dagiti tattao nga intedmo 
kaniak, ta kukuam ida. 10 Kukuam amin a kukuak: kukuak met amin a 
kukuam, ket maidaydayawak kadakuada. 11 Ita, umayakon kenka. 
Awanakon iti lubong, ngem addada iti lubong. Nasantoan nga Ama, 
aywanam ida babaen ti pannakabalin ti naganmo nga intedmo kaniak tapno 
agmaymaysada a kas kadata. 12 Bayat ti kaaddak kadakuada, inaywanak 
ida babaen ti pannakabalin ti naganmo nga intedmo kaniak. Sinalaknibak 
ida, ket awan ti uray maysa kadakuada a napukaw, malaksid daydi tao a 
naituding a mapukaw tapno matungpal ti Nasantoan a Surat. 13 Ket ita, 
umayakon kenka, ngem sawek dagitoy ditoy lubong tapno adda 
kadakuada ti naan-anay a ragsakko. 14 Intedko kadakuada ti saom ket 
ginura ida ti lubong ta saanda a taga-lubong a kas met kaniak. 15 Diak 
dawaten nga ipanawmo ida ditoy lubong, no di ket salaknibam ida iti 
Managdakdakes. 16 Saanda a taga-lubong a kas met kaniak. 17 
Pasantoem ida babaen ti kinapudno. Ti saom isut pudno. 18 Kas iti 
panangibaonmo kaniak ditoy lubong, kasta met ti panangibaonko 
kadakuada iti lubong. 19 Gapu kadakuada, idatonko kenka toy bagik 
tapno mapasantoda met iti kinapudno. 20 "Saan laeng nga isuda ti 
idawdawatak, ngem uray dagiti mamati met kaniak gapu iti saoda. 21 
Idawdawatko nga agmaymaysada amin. Ama, addada koma kadata, a kas 
iti kaaddam kaniak ken iti kaaddak kenka. Agmaymaysada koma tapno 
patien ti lubong nga imbaonnak. 22 Intedko kadakuada ti dayag nga 
intedmo kaniak tapno agmaymaysada a kas iti panagmaymaysata. 23 
Addaak kadakuada ket addaka kaniak tapno awan pagkurangan ti 
panagmaymaysada, ket iti kasta, maammoan ti lubong nga imbaonnak ken 
kasta met nga ay-ayatem ida a kas iti panagayatmo kaniak. 24 "Ama, 
intedmo ida kaniak, ket kayatko a no sadinoman ti yanko, addada met 
koma sadiay tapno makitada ti dayagko. Wen, ti dayag nga intedmo 
kaniak, ta inayatnak sakbay a naparsua ti lubong. 25 Nalinteg nga Ama, 
saannaka nga am-ammo ti lubong, ngem am-ammoka, ket ammoda nga 
imbaonnak. 26 Impakaammoka kadakuada, ket diak mamingga a 
mangipakaammo tapno maipaayko kadakuada ti ayat nga impaaymo 


kaniak ket addaak kadakuada." 
Ti Pannakaliput ken Pannakatiliw ni Jesus 


18:1 Kalpasan ti panangisao ni Jesus kadagitoy, pimmanawda kadagiti 
adalanna ket bimmallasiwda iti waig ti Kidron. Adda hardin iti dayta a 
disso, ket nagturongda sadiay. 2 Ammo ni mangliliput a Judas dayta a 
lugar agsipud ta masansan nga idiay ti paguummongan ni Jesus ken dagiti 
adalanna. 3 Iti kasta, napan ni Judas idiay hardin, ket nangikuyog iti 
bunggoy dagiti soldado ken sumagmamano a guardia ti Templo nga 
imbaon dagiti panguloen a papadi ken Fariseo. Nagtagisilaw ken 
nagtagiarmasda a napan. 4 Agsipud ta ammo ni Jesus ti amin a 
mapasamak kenkuana, sinabatna ida. "Siasino ti sapsapulenyo?" kinunana. 
5 "Ni Jesus a taga-Nazaret," insungbatda, "Siak," kinunana. (Agtaktakder 
iti yanda ni Judas a mangliliput.) 6 Apaman a "Siak" kinuna ni Jesus, 
napasanud ken natuangda. 7 Sinaludsod manen ni Jesus kadakuada, 
"Siasino ti sapsapulenyo?" "Ni Jesus a taga-Nazaret," kinunada. 8 
"Imbagak la ngaruden a siak," kinuna ni Jesus. "No siak ti sapsapulenyo, 
palubosanyo a pumanaw dagiti kaduak." 9 (Kinunana daytoy tapno 
matungpal daydi sinaona: "Ama, awan ti uray maysa a napukaw kadagiti 
intedmo kaniak.") 10 Adda idi buneng ni Simon Pedro. Inasutna sana 
tinagbat ti babaonen ti Kangatoan a Padi, ket naisina ti akinkanawan a 
lapayagna. (Malco ti nagan ti babaonen.) 11 Kinuna ni Jesus ken Pedro, 
"Isublim ta bunengmo iti balayna! Ipagarupmo kadi a diak inumen ti kopa 
ti panagsagaba nga inted kaniak ni Amak?" 


Maisaklang ni Jesus ken ni Anas 


12 Ti bunggoy dagiti soldado nga idauloan ti ofisialda ken kasta met dagiti 
guardia ti Templo, tiniliwda ni Jesus sada rineppet dagiti imana. 13 
Insaklangda nga immuna ken Anas a katugangan ni Caifas a Kangatoan a 
Padi iti dayta a tawen. 14 Ni Caifas ti nangbagbaga idi kadagiti Judio a 
nasayayaat no matay ti maysa a tao a maipaay iti pagimbagan dagiti tattao. 


Ti Umuna a Panaglibak ni Pedro 


15 Simmurot ni Simon Pedro ken Jesus. Simmurot met ti sabali pay nga 
adalan. Am-ammo ti Kangatoan a Padi daytoy nga adalan, isut gapuna a 
nakikuyog ken Jesus a simrek iti paraangan ti balay ti Kangatoan a Padi. 
16 Ngem nagbati ni Pedro iti ruar iti asideg ti ruangan. Iti kasta, rimmuar ti 
adalan nga am-ammo ti Kangatoan a Padi sana kinasao ti babai nga 
agbambantay iti ruangan ket pinastrekna ni Pedro. 17 Kinuna ti babai ken 
ni Pedro, "Saanka aya a maysa kadagiti adalan dayta a tao?" "Saan," 
insungbat ni Pedro. 18 Agsipud ta nalam-ek idi, nagpuor dagiti adipen ken 
dagiti guardia iti paginudoan ket nagtatakderda a nagiinudo iti lawlawna. 
Napan met nakiinudo ni Pedro. 


Imbestigaren ti Kangatoan a Padi ni Jesus 


19 Inimbestigar ti Kangatoan a Padi ni Jesus maipapan kadagiti adalanna 
ken iti pannursurona. 20 Simmungbat ni Jesus, "Nagsaoak a silalatak 
kadagiti tattao. Masansan a mangisursuroak iti uneg dagiti sinagoga ken iti 
Templo a paguurnongan dagiti amin a Judio. Awan a pulos ti imbagbagak 
iti nalimed. 21 Apay nga imbestigarennak? Agsaludsodka kadagiti tattao a 
nagdengngeg kaniak no ania ti imbagak kadakuada ta ammoda ti sinaok." 
22 Idi naisao ni Jesus daytoy, tinungpa ti maysa kadagiti guardia nga adda 
sadiay. "Apay a kasta ti panagsungbatmo iti Kangatoan a Padi?" kinunana. 
23 "Paneknekam no adda dakes a sinaok," insungbat ni Jesus. "Ngem no 
pudno ti imbagak, apay a kabilennak?" 24 Iti kasta, pinaipan ni Anas ni 
Jesus a sibabalud pay laeng ken ni Caifas a Kangatoan a Padi. 


Ilibak Manen ni Pedro ni Jesus 


25 Adda pay laeng ni Pedro nga agtatakder sadiay nga agin-inudo. Kinuna 
dagiti dadduma kenkuana, "Saanka kadi a maysa kadagiti adalan dayta a 
tao?" Ngem naglibak ni Pedro. "Saan," kinunana. 26 Sinaludsod ti maysa 
kadagiti adipen ti Kangatoan a Padi, ken kabagian ti lalaki nga insina ni 
Pedro ti lapayagna. "Saan aya a sika ti nakitak a kaduana iti hardin?" 


kinunana. 27 Naglibak manen ni Pedro, ket dagus a nagtaraok ti maysa a 
kawitan. 


Ni Jesus iti Saklang ni Pilato 


28 Nasapa pay laeng idi ipanawda ni Jesus iti balay ni Caifas ket impanda 
iti palasio ti Gobernador. Saan a simrek dagiti Judio idiay palasio ta dida 
kayat ti matulawan, ket kayatda ti mangan iti pangrabii ti Paskua. 29 Isut 
gapuna a rimmuar ni Pilato ket kinunana kadakuada, "Ania ti 
pangidarumanyo iti daytoy a tao?" 30 "Saanmi koma nga isaklang kenka 
daytoy a tao no saan a nakaaramid iti dakes," insungbatda. 31 Kinuna ni 
Pilato kadakuada, "Alaenyo ket dakayo a mismo ti mangukom kenkuana 
kas mayannurot iti paglinteganyo." "Saan a maipalubos kadakami ti 
mangikeddeng a mapapatay ti tao," insungbat dagiti Judio. 32 
(Napasamak daytoy tapno matungpal ti sinao ni Jesus idi umbagana no 
kasano ti ipapatayna.) 33 Simrek ngarud ni Pilato iti palasio sana inayaban 
ni Jesus. "Sika kadi ti ari dagiti Judio?" sinaludsodna. 34 "Nagtaud kadi 
kenka daytoy a saludsod wenno adda nangibaga kenka?" insungbat ni 
Jesus. 35 "Ipagarupmo kadi a Judioak?" kinuna ni Pilato. "Indarumdaka 
kanak dagiti kailiam ken dagiti panguloen a papadi. Ania ava ti 
inaramidmo?" 36 "Saan a ditoy lubong ti yan ti pagariak " kinuna ni Jesus. 
"No ditoy lubong koma, makigubat dagiti pasurotko tapno saanak a 
mayawat kadagiti Judio. Ngem saan a ditoy lubong ti yan ti pagariak." 37 
Isut gapuna a sinaludsod ni Pilato, "No kasta, maysaka nga ari?" 
"Nasaomon," insungbat ni Jesus. "Daytoy ti gapuna a nayanakak ken 
immayak ditoy lubong tapno paneknekak ti pudno. Dumngeg kaniak ti 
siasinoman nga adda iti pudno." 38 "Pudno?" kinuna ni Pilato. "Ania 
dayta?" 


Maikeddeng a Matay ni Jesus 


Kalpasan ti panangisao ni Pilato iti daytoy, rimmuar manen iti yan dagiti 
Judio ket kinunana kadakuada: "Awan panggapuak a mangikeddeng iti 


pannakadusana. 39 Ngem kas mayannurrot iti ugaliyo bayat ti Paskua, 
wayawayaak kadakayo ti maysa a balud. Kayatyo kadi a wayawayaak ti 
ari dagiti Judio?" 40) "Saan nga isu!" impukkawda. "Ni Barrabas ti 
kayatmi!" (Maysa a tulisan ni Barrabas.) 


19:1 Kalpasanna, pinaala ni Pilato ni Jesus ket pinasaplitna. 2 Nangaramid 
dagiti soldado iti korona a siit-siitan a sangsanga sada inkabil iti ulona. 
Kinagayanda iti ube a kagay ket inasitganda. 3 "Agbiag ti Ari dagiti 
Judio!" kunkunada sada tinungpa. 4 Rimmuar manen ni Pilato ket kinunana 
kadagiti tattao, "Adtoy, iparangko kadakayo tapno maammoanyo nga 
awan panggapuak a mangikeddeng a madusa." 5 Iti kasta, rimmuar ni 
Jesus a sibabalangat iti siit-siitan a sangsanga ken sikakagay iti ube a 
kagay. Kinuna kadakuada ni Pilato, "Adtoy ti tao!" 6 Idi makita dagiti 
panguloen a papadi ken dagiti guardia, impukkawda, "Pailansam iti krus! 
Pailansam iti krus!" Kinuna ni Pilato kadakuada, "Alaenyo ngarud. Dakayo 
ti mangilansa kenkuana iti krus. Awan panggapuak a mangdusa 
kenkuana." 7 "Iti lintegmi, rebbengna a mapapatay agsipud ta imbilangna ti 
bagina nga Anak ti Dios," insungbat dagiti Judio. 8 Idi mangngeg ni Pilato 
daytoy, ad-adda manen ti butengna 9 ket nagsubli iti uneg ti palasio. 
"Taga-anoka kadi?" sinaludsodna ken Jesus. Ngem saan a simmungbat ni 
Jesus. 10 Kinuna kenkuana ni Pilato, "Apay a dika sumungbat? Dimo kad 
ammo nga adda pannakabalinko a mangwayawaya wenno mangpailansa 
kenka iti krus?" 11 "Awan koma ti pannakabalinmo kaniak no saan nga 
inted kenka ti Dios," insungbat ni Jesus. "Isut gapuna a nakarkaro ti basol 
ti tao a nangyawat kaniak." 12 Idi mangngeg ni Pilato daytoy, ad-adda 
manen ti gagarna a mangwayawaya ken Jesus. Ngem impukkaw dagiti 
Judio, "No wayawayaam dayta a tao, saannaka a gayyem ti Emperador. 
Ta kabusor ti Emperador ti siasinoman a mangibilang iti bagina nga ari." 
13 Idi mangngeg ni Pilato dagitoy a sao, inruarna ni Jesus sa napan 
nagtugaw Iti tugaw ti ukom, iti disso a managan "Plataforma a Bato." (Iti 
Hebreo: "Gabata.") 14 Dandani tengnga ti aldaw idi sakbay ti Paskua. 
Kinuna ni Pilato kadagiti Judio, "Adtoy ti ariyo!" 15 Impukkawda, 
"Papapataymo! Papapataymo! Pailansam iti krus!" Sinaludsod ni Pilato 


kadakuada, "Kayatyo kadi a pailansak iti krus ti ariyo?" Simmungbat 
dagiti panguloen a papadi, "Awan sabali nga arimi no di la ti Emperador!" 
16 Iti kasta, inyawat ni Pilaito ni Jesus kadakuada tapno mailansa iti krus. 


Mailansa ni Jesus iti Krus 


Iti kasta, innalada ni Jesus. 17 Rimmuar a sibabaklay iti krusna ket 
dimteng iti disso a managan "Lugar a yan ti Bangabanga." (Iti Hebreo: 
"Golgota.") 18 Sadiay ti nangilansaanda kenkuana iti krus. Inlansada met ti 
dua a lallaki kadagiti krusda. Maysa iti makamnigid ni Jesus, ket ti maysa 
iti makannawamna. 19 Nangisurat ni Pilato iti pakaammo ket pinaikabilna 
iti krus. Kastoy ti naisurat: "Jesus a taga-Nazaret, ti Ari dagiti Judio." 20 
Adu a Judio ti nakabasa iti daytoy agsipud ta asideg iti siudad ti disso a 
nakailansaan ni Jesus. Naisurat ti pakaammo iti pagsasao a Hebreo, Latin 
ken Griego. 21 Kinuna dagiti panguloen a papadi ken ni Pilato, "Baliwam 
ti "Ti Ari dagiti Judio' nga insuratmo. Kastoy ketdi ti isuratmo: 'Kinuna 
daytoy a tao nga isu ti Ari dagiti Judio." 22 "Ti insuratko, naisuraten, 
saanen a mabaliwan," insungbat ni Pilato. 23 Idi nailansadan ni Jesus, 
innala dagiti soldado ti kawesna sada pinagkapat, maysa nga apagkapat ti 
bingay ti tunggal soldado. Innalada met ti tunikana. (Awan saip ti entero a 
tunikana.) 24 KinUna dagiti soldado iti maysa ken maysa, "Saantayo a 
pigpigisen ti lupot, ta pagbibinnunotantayo no siasino ti mangtagikua." 
Napasamak daytoy tapno matungpal ti kuna ti Nasantoan a Surat: 
"Nagbibingayanda ti kawesko, Nagbibinnunotanda ti tunikak." Kasta ti 
inaramid dagiti soldado. 25 Iti asideg ti krus ni Jesus, sitatakder ni inana, ti 
kabsat ni inana, ni Maria nga asawa ni Cleofas ken ni Maria Magdalena. 
26 Nakita ni Jesus nga agtaktakder sadiay ni inana ken ti adalan a 
dinungdungngona. Kinuna ni Jesus ken ni inana, "Babai, adtoy ti anakmo." 
27 Kalpasanna, kinunana met ili adalan, "Adtoy ti inam." Iti dayta nga 
oras, ti adalan inyawidna ni Maria tapno agtaeng iti balayna. 


Ti Ipapatay ni Jesus 


28 Ammo Jesus a nalpas aminen. Tapno matungpal ti kuna ti Nasantoan 
Surat, kinunana, "Mawawak." 29 Adda maysa a burnay sadiay a napno iti 
naalsem nga arak. Nangipasagepsepda ngarud iti maysa nga espongha iti 
arak sada inkabil iti murdong ti sanga ti hisopo, ket inggaw-atda iti 
ngiwatna. 30) Idi maramanan ni Jesus ti naalsem nga arak, kinunana, 
"Natungpalen." Kalpasanna, nagdumog ket natayen. 


Maduyok ti Bakrang ni Jesus 


31 Agsipud ta Aldaw a Panagsagana idi, dinawat dagiti Judio ken Pilato a 
matukkol ti saka dagiti nailansa ken maikkat dagiti bagida kadagiti krus. 
Saanda ngamin a kayat a mabati dagiti bangkay kadagiti krus iti 
mapasungad nga Aldaw a Panaginana, ta naisangsangayan nga aldaw 
dayta. 32 Napan ngarud dagiti soldado, ket tinukkolda ti saka dagiti dua a 
lallaki a kadua ni Jesus a nailansa. 33 Ngem idi dumtengda ken Jesus, 
nakitada a natayen. Iti kasta, saandan a tinukkol ti sakana. 34 Nupay kasta, 
induyok ti maysa kadagiti soldado ti pikana iti bakrang ni Jesus, ket dagus 
a pimsuak ti dara ken danum. 35 Daydi nakakita iti daytoy a napasamak, 
paneknekamna ti kinapudno daytoy tapno mamatikayo met. Pudno ti 
imbagana ket ammona a pudno ti sasawenna. 36 Naaramid daytoy tapno 
matungpal ti kuna ti Nasantoan a Surat, "Awanto ti uray maysa a tulangna 
a matukkol." 37 Kuna pay ti sabali a paset, "Kitaendanto ti dinuyokda. 


Ti Pannakaitanem ni Jesus 


38 Kalpasanna, napan ni Jose a taga-Arimatea ken ni Pilato ket dinawatna 
ti palubos a mangala iti bangkay ni Jesus. (Maysa idi ni Jose a pasurot ni 
Jesus, ngem saanna nga inlatlatak, ta mabuteng kadagiti Judio.) Impalubos 
ni Pilato. Napan ngarud ni Jose ket innalana ti bangkay ni Jesus sana 
impanaw. 39 Kimmuyog ken Jose ti maysa nga agnagan Nicodemo, daydi 
napan ken Jesus iti maysa a rabii. Nangitugot iti aguppat a kilo ti 
bangbanglo a naaramid iti mirra ken aloe. 40 Innalada ngarud ti bangkay ni 
Jesus ket binungonda iti lupot a linen agraman ti bangbanglo, kas ugali 


dagiti Judio no itanemda dagiti minatayda. 41 Adda maysa a hardin iti 
disso a nakailansaan ni Jesus iti krus. Adda met baro a tanem sadiay liga 
awan pay naitanem. 42 Agsipud ta dandani mangrugi ti Aldaw a 
Panaginana dagiti Judio, ken asideg ti tanem, inkabilda sadiay ni Jesus. 


Ti Panagungar ni Jesus 


20:1 Nasipnget pay laeng iti agsapa ti umuna nga aldaw ti lawas idi mapan 
ni Maria Magdalena iti tanem. Idi makitana a naikkaten daydi bato a 
naiserra iti tanem, 2 nagtaray a napan iti yan ni Simon Pedro ken ti sabali 
nga adalan, daydi dinungdungngo ni Jesus. Kinunana kadakuada, 
"Inikkatda ti Apo iti tanem ket saanmi nga ammo ti nangikabilanda 
kenkuana." 3 Napan ngarud ni Pedro ken ti naisao nga adalan iti tanem. 4 
Nagtarayda a dua, ngem naparpardas ti panagtaray dayta nga adalan ket 
inunaanna ni Pedro a dimmanon iti tanem. 5 Simmirip iti tanem, ket 
nakitana daydi lupot a linen, ngem saan a simrek. 6 Simmaruno a 
simmangpet ni Simon Pedro ket naglayon a simrek iti tanem. Nakitana ti 
lupot a linen a nayaplag sadiay, 7 ken ti lupot a naibedbed idi iti ulo ni 
Jesus, ngem saan a nailaok iti yan ti lupot a linen, no di ket naglukot a 
nailasin iti sabali a disso. 8 Simrek met ti adalan, daydi immun-una a 
nakadanon iti tanem. Nakitana ti napasamak ket namati. 9 (Dida pay la 
naawatan ti kuna ti Nasantoan a Surat a masapul nga agungar ni Jesus.) 10 
Kalpasanna, nagawid dagiti adalan. 


Agparang ni Jesus ken ni Maria Magdalena 


11 Nagbati ni Maria nga agsangsangtt iti ruar ti tanem. Idi madama nga 
agsangsangit, nagdumog a kimmita iti uneg ti tanem, 12 ket nakitana ti dua 
nga angheles a nakapuraw nga agtugtugaw iti disso a nakaikabilan idi ti 
bangkay ni Jesus. Adda ti maysa iti uloanan ket ti sabali iti sakaanan. 13 
"Babai," sinaludsodda, "apay nga agsangsangitka?" "Impanawda ti Apok, 
ket diak ammo ti nangikabilanda kenkuana!" insungbatna. 14 Idi nasaonan 
daytoy, timmaliaw ket nakitana ni Jesus nga agtaktakder sadiay, ngem 


dina nailasin. 15 "Babai," sinaludsod ni Jesus, "apay nga agsangsangitka? 
Siasino ti sapsapulem?" Impagarup ni Maria nga isu ti hardinero, ket 
kinunana kenkuana, "Apo, no sika ti nangipanaw kenkuana, ibagam man ti 
nangikabilam ta innak alaen." 16 "Maria!" kinuna Jesus. Simmango ni 
Maria ket kinunana kenkuana iti Hebreo, "Rabboni!" (Kayatna a sawen, 
"Maestro.") 17 "Dinak iggaman, ta diak pay najgsubli ken Ama," kinuna ni 
Jesus, "Ngem inka ibaga kadagiti kakabsatko nga agsubliakto iti Amak 
nga Amayo met, iti Diosko a Diosyo met." 18 Napan impadamag ni Maria 
Magdalena kadagiti adalan a nakitana ti Apo. Imbagana pay ti insao ti Apo 
kenkuana. 


Agparang ni Jesus kadagiti Adalanna 


19 Idi rumabin iti dayta met la nga umuna nga aldaw ti lawas, naguurnong 
dagiti adalan. Imbalunetda ti balay gapu ta mabutengda kadagiti Judio. 
Napan ni Jesus ket nagtakder iti yanda. "Adda koma talna kadakayo," 
kinunana, 20 sana impakita kadakuada dagiti ima ken bakrangna. Kasta 
unay ti ragsak dagiti adalan iti pannakakitada iti Apo. 21 Kinuna manen ni 
Jesus kadakuada," Adda koma talna kadakayo. Kas iti panangibaon kaniak 
ti Ama, kasta met ti panangibaonko kadakayo." 22 Idi masaonan daytoy, 
sinang-awanna ida ket kinunana, "Ayatenyo ti Espiritu Santo. 23 No 
pakawanenyo ti basol dagiti tattao, mapakawanda. No saanyo a 
pakawanen ida, saanda met a mapakawan." 


Ti Saan a Panamati ni Tomas 


24 Idi nagparang ni Jesus kadagiti adalan, awan ti maysa, kadakuada, ni 
Tomas a maaw-awagan iti "Singin." 25 Impadamag ngarud dagiti 
dadduma nga adalan kenkuana a nakitada ti Apo. Kinuna ni Tomas 
kadakuada, "No diak makita ken maarikap ti nagdalanan ti lansa kadagiti 
imana, wenno masagid ti bakrangna, diakto mamati." 26 Kalpasan ti 
maysa a lawas, naguurnong manen dagiti adalan iti uneg ti balay, ket adda 
ni Tomas. Nakabalunet dagiti ruangan, ngem immay ni Jesus ket nagtakder 


iti yanda. "Adda koma talna kadakayo," kinunana kadakuada, 27 sana 
kinuna ken Tomas, "Ikabilmo ta ramaymo ditoy, ket kitaem dagiti imak; 
igaw-atmo met ta imam ket arikapem toy bakrangko. Pukawem ta 
duaduam ket mamatika!" 28 "Apok ken Diosko!" kinuna ni Tomas. 29 
Kinuna ni Jesus kenkuana, "Mamatika kadi ta nakitanak? Nagasat dagiti 
mamati nupay didak makita!" 


Ti Panggep daytoy a Libro 


30 Adu pay ti nakaskasdaaw a pagilasinan nga inaramid ni Jesus iti 
imatang dagiti adalanna, ngem saan a naisurat iti daytoy a libro. 31 Dagiti 
nailanad iti daytoy a libro, naisuratda tapno patienyo a ni Jesus isu ti Cristo 
nga Anak ti Dios, ket babaen ti daytoy a pammati, maaddaankayo koma iti 
biag gapu kenkuana. 


Agparang ni Jesus kadagiti Pito nga Adalan 


21:1 Kalpasan daytoy, nagparang manen a mismo ni Jesus kadagiti 
adalanna iti Da-naw ti Tiberias. Kastoy ti panagparangna: 2 Naummong da 
Simon Pedro, Tomas a maaw-awagan iti "Singin," Natanael a taga-Cana 
nga ili idiay Galilea, dagiti annak ni Zebedeo, ken dua pay nga adalan ni 
Jesus. 3 Kinuna ni Simon Pedro kadagiti kaduana, "Innak agkalap." 
"Umaykami met," kinunada kenkuana. Napanda ngarud ket limmuganda iti 
bilog. Ngem pulos nga awan ti naalada a nagpatnag. 4 Idi lumlumgaken ti 
init, nagtakder ni Jesus iti igid ti da-naw, ngem saan a nailasin dagiti 
adalan. 5 Kinuna ngarud ni Jesus kadakuada, "Babbaro, adda kadi 
nakalapanyo?" "Awan a pulos," insungbatda. 6 Kinunana kadakuada, 
"Twayatyo ti iketyo iti makannawan ti bilog, ket adda maalayo." Inwayatda 
ngarud ti iket, ket saandan a maisang-at gapu iti kaadu ti naalada nga ikan. 
7 Kinuna ti adalan a dinungdungngo ni Jesus ken ni Pedro, "Isu daytoy ni 
Apo!" Idi nangngeg ni Simon Pedro nga isu ti Apo, nagbado (ta nakauksob 
idi) ket timmappuak iti danum. 8 Ngem nagbati dagiti dadduma nga adalan 
iti bilog a mangisangsang-at iti iket a napno iti ikan. Saanda unay nga 


adayo iti sang-at. Agsangagasut a metro laeng. 9 Idi nakasang-atdan, 
nakitada sadiay ti dumardarang a beggang ken ti matuntuno nga ikan ken 
sumagmamano a tinapay. 10 Kinuna ni Jesus kadakuada, "Mangyegkayo 
iti ikan a kaal-alayo." 11 Napan ni Simon Pedro iti bilog ket insang-atna ti 
iket a napno iti dadakkel nga ikan. Sangagasut limapulo ket tallo amin. 
Ngem nupay adu unay ti ikan saan a nabsang ti iket. 12 Kinuna ni Jesus 
kadakuada, "Umaykayo mamigaten." Awan kadagiti adalan ti nakaitured a 
nagsaludsod kenkuana iti kinasiasinona ta ammodan nga isu ti Apo. 13 Iti 
kasta, immasideg ni Jesus ket innalana ti tinapay ken ti ikan sana inted 
kadakuada. 14 Daytoy ti maikatlo a panagparang ni Jesus kadagiti 
adalanna kalpasan ti pannakapagungarna. 


Ni Jesus ken ni Pedro 


15 Idi nakapamigatdan, kinuna ni Jesus ken ni Simon Pedro, "Simon nga 
anak ni Juan, ad-adda kadi ti panagayatmo kaniak ngem dagitoy?" "Wen, 
Apo," insungbatna, "ammom a dungdungngoenka." Kinuna ni Jesus 
kenkuana, "Taraknem dagiti urbon a karnerok." 16 Pinidua ni Jesus a 
sinaludsod, "Simon nga anak ni Juan, ay-ayatennak kadi?" "Wen, Apo," 
insungbatna, "ammom a dungdungngoenka." Kinuna ni Jesus kenkuana, 
"Aywanam dagiti karnerok." 17 Pinitlo ni Jesus a sinaludsod, "Simon nga 
anak ni Juan, dungdungngoennak kadi?" Nagliday ni Pedro gapu ta iti 
kapamitlona sinaludsod ni Jesus kenkuana, "Dungdungngoennak kadi?" 
Kinuna ni Pedro, "Apo, ammom amin a banag, ammom a 
dungdungngoenka!" Kinuna ni Jesus kenkuana, "Taraknem dagiti 
karnerok. 18 Ibagak ti pudno kenka: Idi kabambanuagam, sika ti 
mangbarbankes iti bagim ket mapanka iti kaykayatmo. Ngem inton 
lakaykan, nakapuykanton ket sabalinto ti mangbarikes kenka sanaka ipan 
iti dimo kayat a papanan." 19 (Iti panangisao ni Jesus iti daytoy, 
impakaammona no kasano ti ipapatay ni Pedro tapno maidaydayaw ti 
Dios.) Kalpasanna, kinuna ni Jesus kenkuana, "Surotennak." 


Ni Jesus ken ti Dinungdungngona nga Adalan 


20 Timmaliaw ni Pedro. Nakitana a sumursurot ti adalan a dinungdungngo 
ni Jesus. Daytoy ti adalan a nagsadag ken Jesus iti daydi panangrabii tapno 
saludsodenna no siasinonto ti mangliput iti Apo. 2! Idi makita ni Pedro ti 
adalan, kinunana ken Jesus, "Apo, ket anianto ti mapasamak iti daytoy a 
tao?" 22 "No kayatko nga agbiag agingga iti yaayko, ania ti pakaan- 
anoam?" insungbat ni Jesus. "Surotennak!" 23 Gapu itoy, nagdinamag 
kadagiti pasurot ni Jesus a dinto matay daytoy nga adalan. Ngem saan nga 
imbaga ni Jesus a dinto matay daytoy a tao, no di ket kinunana, "No 
kayatko nga agbiag agingga iti yaayko, ania ti pakaan-anoam?" 24 Daytoy 
ti adalan a makasaksi ken nangisurat kadagitoy, ket ammomi a pudno ti 
pammaneknekna. 


Paggibusan 


25 Wen, adu pay dagiti sabali nga inar-aramid ni Jesus. No maisuratda 
koma amin, pagarupek a di malaon ti lubong dagiti libro a pakaisuratanda. 


